Grad Koprivnica

Upravni odjel za društvene djelatnosti

Zrinski trg 1

Koprivnica

**Predmet: Suglasnost na prijedlog Privremenog statuta**

Poštovani,

sukladno članku 13. podstavku 2. Odluke o podjeli Dječjeg vrtića „Tratinčica“ Koprivnica („Glasnik Grada Koprivnice“ broj:1/25) u prilogu dostavljam Odluku o utvrđivanju Prijedloga privremenog statuta Dječjeg vrtića „Medenjak“ Koprivnica i Prijedlog privremenog statuta radi dobivanja prethodne suglasnosti Predstavničkog tijela osnivača.

Radi navedenog ovim putem molim suglasnost Gradskog vijeća Grada Koprivnice na Prijedlog privremenog statuta.

S poštovanjem,

Privremena ravnateljica:

Jelena Horvat

U Koprivnici, 04.03.2025.

U prilogu:

* Odluka o utvrđivanju
* Prijedlog privremenog statuta

Na temelju članka 13. podstavka 2. Odluke o podjeli Dječjeg vrtića „Tratinčica“ Koprivnica („Glasnik Grada Koprivnice“ broj 1/25) privremena ravnateljica Dječjeg vrtića „Medenjak“ Koprivnica, dana 04. ožujka 2025. godine, donijela je

ODLUKU

I.

Utvrđuje se Prijedlog privremenog statuta Dječjeg vrtića „Medenjak“ Koprivnica, u tekstu koji čini sastavni dio ove Odluke.

II.

Prijedlog privremenog statuta iz točke I. ove Odluke prosljeđuje se Gradskom vijeću Grada Koprivnice radi dobivanja prethodne suglasnosti sukladno članku 13. podstavku 2. Odluke o podjeli Dječjeg vrtića „Tratinčica“ Koprivnica („Glasnik Grada Koprivnice“ broj: 1/25).

III:

Ova Odluka stupa na snagu danom donošenja.

Privremena ravnateljica:

Jelena Horvat

Na temelju članka 13. podstavka 2. Odluke o podjeli Dječjeg vrtića „Tratinčica“ Koprivnica („Glasnik Grada Koprivnice“ broj 1/25) privremena ravnateljica Dječjeg vrtića „Medenjak“ Koprivnica, uz prethodnu suglasnost Grada Koprivnice KLASA:601-01/25-03/0003, URBROJ:2137-1-06-02/1-25-9, od 28.03.2025. godine, dana \_\_\_\_\_\_. godine, donijela je

**PRIVREMENI STATUT**

**DJEČJEG VRTIĆA „MEDENJAK“ KOPRIVNICA**

**I. OPĆE ODREDBE**

**Članak 1.**

Ovim Privremenim Statutom uređuje se status, naziv i sjedište, zastupanje i predstavljanje, djelatnost, uvjeti i način davanja usluga, pečat i štambilj, unutarnje ustrojstvo, programi, radno vrijeme, vođenje i upravljanje Dječjim vrtićem Medenjak (u daljnjem tekstu: Dječji vrtić), djelokrug i način rada tijela, imovina, opći akti, nadzor, javnost rada te druga pitanja od važnosti za obavljanje djelatnosti Dječjeg vrtića.

Izrazi u ovom Statutu glede rodne pripadnosti navedeni u muškom rodu neutralni su i odnose se na muške i ženske osobe.

**Članak 2.**

Na temelju Odluke o podjeli Dječjeg vrtića „Tratinčica“ Koprivnica („Glasnik Grada Koprivnice“ broj: 1/25), ustanova Dječji vrtić „Tratinčica“ Koprivnica podijelila se na dvije javne ustanove i to na način da je osnovan novi dječji vrtić pod nazivom Dječji vrtić „Medenjak“ Koprivnica, sa sjedištem u Koprivnici, Ulica dr. Alberta Heinricha 26, dok Dječji vrtić „Tratinčica“ Koprivnica nastavlja s obavljanjem djelatnosti predškolskog odgoja i obrazovanja te skrbi o djeci rane i predškolske dobi.

Dječji vrtić je javna ustanova koja u okviru djelatnosti predškolskog odgoja i obrazovanja te skrbi o djeci rane i predškolske dobi (u daljnjem tekstu: predškolski odgoj) ostvaruje programe odgoja, obrazovanja, zdravstvene zaštite i unaprjeđenja zdravlja, prehrane i socijalne skrbi djece rane i predškolske dobi u skladu s razvojnim osobinama i potrebama djece te socijalnim, kulturnim, vjerskim i drugim potrebama obitelji.

Ustanova će svojstvo pravne osobe steći danom upisa u sudski registar Trgovačkog suda u Bjelovaru, te će biti upisan u elektronički upisnik dječjih vrtića koji vodi Ministarstvo nadležno za obrazovanje.

Dječji vrtić gubi svojstvo pravne osobe brisanjem iz sudskog registra.

**Članak 3.**

Osnivač Dječjeg vrtića je Grad Koprivnica(u daljnjem tekstu: Osnivač).

**II. NAZIV I SJEDIŠTE**

**Članak 4.**

Naziv ustanove glasi: Dječji vrtić "Medenjak" Koprivnica.

Sjedište Dječjeg vrtića je u Koprivnici, Ulica dr. Alberta Heinricha 26.

Rad Dječjeg vrtića ustrojava se u šest (6) objekata na području Grada Koprivnice i to:

* „Medenjak“, Ulica dr. Alberta Heinricha 26, Koprivnica,
* „Ivančica“, Starčevićeva ulica 41/a, Koprivnica,
* „Zvjezdica“, Ulica Franje Mraza 24, Koprivnica,
* „Kockica“, J. J. Strossmayera 3, Koprivnica,
* „Bobica“, Zagorska ulica 43, Herešin i
* „Jabučica“, Krešimirova ulica 30/1, Starigrad.

**Članak 5.**

Ako se tijekom obavljanja djelatnosti promijeni naziv ili sjedište Dječjeg vrtića ili se mijenja, odnosno dopunjuje djelatnost u novim prostorima, odnosno ako se mijenjaju drugi podaci koje osnivački akt sadrži na temelju posebnog zakona, Osnivač je dužan izvršiti izmjene osnivačkog akta te podnijeti zahtjev ministarstvu nadležnom za obrazovanje radi izdavanja rješenja o sukladnosti sa zakonom.

Ako se tijekom obavljanja djelatnosti promijeni sjedište, odnosno prostor u kojem Dječji vrtić obavlja djelatnost ili dio djelatnosti ili se promijeni drugi propisani uvjet za obavljanje djelatnosti, Dječji vrtić dužan je prije početka rada u promijenjenim uvjetima podnijeti zahtjev za izdavanjem rješenja o početku rada u promijenjenim uvjetima upravnom tijelu županije nadležnom za poslove obrazovanja.

**Članak 6.**

Dječji vrtić ima natpisnu ploču na glavnom ulazu u zgradu na svim objektima u kojima obavlja svoju djelatnost.

Natpisna ploča Dječjeg vrtića sadrži: naziv i grb Republike Hrvatske i naziv Dječji vrtić „Medenjak“ Koprivnica koji je ispisan većim slovima u odnosu na ostali tekst.

Zaglavlja akata Dječjeg vrtića izdanih na temelju javnih ovlasti sadrže: naziv i grb Republike Hrvatske, naziv Dječji vrtić „Medenjak“ Koprivnica, klasifikacijsku oznaku, urudžbeni broj, mjesto i datum izrade akta.

**III. ZASTUPANJE I PREDSTAVLJANJE**

**Članak 7.**

Dječji vrtić predstavlja i zastupa ravnatelj.

Ravnatelj organizira i vodi rad i poslovanje Dječjeg vrtića, predstavlja i zastupa Dječji vrtić te poduzima sve pravne radnje u ime i za račun Dječjeg vrtića sukladno zakonu i ovom Statutu.

Ravnatelj vodi stručni rad Dječjeg vrtića i odgovoran je za obavljanje stručnog rada.

**Članak 8.**

U pravnom prometu Dječji vrtić koristi pečat i štambilj.

Za akte koje Dječji vrtić donosi u okviru javnih ovlasti, upotrebljava se okrugli pečat, promjera 38 mm na kojem je uz donji rub ispisan naziv Dječjeg vrtića, s natpisom uz gornji rub "Republika Hrvatska", a u sredini pečata nalazi se grb Republike Hrvatske.

Pečati su okruglog oblika ( jedan je promjera 40 mm, a drugi je promjera 25 mm) na kojima je uz obod natpis Dječjeg vrtića. U sredini oba pečata otisnut je povijesni grb Grada Koprivnice.

Štambilj je četvrtastog oblika, širine 15 mm i dužine 50 mm i u njemu je upisan puni naziv i sjedište Dječjeg vrtića.

Ravnatelj odlučuje o broju pečata i štambilja.

Dječji vrtić ima jedan štambilj koji služi za ovjeru financijskih dokumenata uz ovjeru nadležnih osoba i jedan prijemni štambilj za urudžbeni zapisnik.

**Članak 9.**

Pečatom se ovjeravaju isprave i akti u pravnom prometu i u odnosu prema tijelima državne uprave i jedinica lokalne samouprave.

Štambilj se upotrebljava za odgovarajuće administrativno-financijsko poslovanje Dječjeg vrtića.

Način uporabe i čuvanja pečata i štambilja svojim aktom uređuje ravnatelj vrtića.

Faksimil služi za potpisivanje dokumenata kada se potpisnik ne nalazi u službenim prostorijama, a uz prethodnu suglasnost Ravnateljice.

Elektroničkim potpisom obavlja se razmjena e-dokumenata između Dječjeg vrtića, Osnivača i drugih sudionika.

**IV. IMOVINA DJEČJEG VRTIĆA I ODGOVORNOST ZA NJEGOVE OBVEZE**

**Članak 10.**

Imovinu Dječjeg vrtića čine stvari, prava i novčana sredstva.

Imovinom raspolaže Dječji vrtić pod uvjetima i na način propisan zakonom, drugim propisima donesenim na temelju zakona i ovim Statutom.

Imovinu Dječjeg vrtića čine sredstva za rad koja su pribavljena od Osnivača, stečena pružanjem usluga ili pribavljena iz drugih izvora.

Bez suglasnosti tijela Grada Koprivnice sukladno odredbama Statuta Grada Koprivnice Dječji vrtić ne može:

* steći, opteretiti ili otuđiti nekretninu,
* steći, opteretiti ili otuđiti pokretnu imovinu čija pojedinačna vrijednost prelazi iznos od 20.000,00 EUR.

**Članak 11.**

Ako Dječji vrtić u obavljanju svoje djelatnosti ostvari dobit sredstava, dužan je upotrebljavati taj višak za obavljanje i razvoj svoje djelatnosti u skladu sa zakonom, aktom o osnivanju i Statutom.

O raspodjeli viška sredstava Dječjeg vrtića može odlučivati i Osnivač sukladno zakonu.

**Članak 12.**

Za obveze u pravnom prometu Dječji vrtić odgovara cjelokupnom svojom imovinom. Osnivač solidarno i neograničeno odgovara za obveze Dječjeg vrtića.

**V. DJELATNOST DJEČJEG VRTIĆA**

**Članak 13.**

Djelatnost Dječjeg vrtića je predškolski odgoj i obrazovanje te skrb o djeci rane i predškolske, zdravstvene skrbi i unapređenja zdravlja dobi od navršenih 6 mjeseci do polaska u osnovnu školu, koja se ostvaruje po određenom programu za dijete.

U okviru svoje djelatnosti Dječji vrtić organizira i provodi:

* redovite programe njege, odgoja, obrazovanja, zdravstvene zaštite i unapređenja zdravlja, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
* programe za djecu rane i predškolske dobi s teškoćama u razvoju,
* programe za darovitu djecu rane i predškolske dobi,
* programe na jeziku i pismu nacionalnih manjina,
* programe predškole,
* drugi odgojno – obrazovni programi u skladu s potrebama djece i zahtjevima roditelja, a sukladno odredbama Državnog pedagoškog standarda predškolskog odgoja i naobrazbe.

U Dječjem vrtiću mogu se uz suglasnost ministarstva nadležnog za obrazovanje, provoditi eksperimentalni kurikulumi s ciljem unaprjeđenja kvalitete odgojno-obrazovnog rada.

Na programe suglasnost daje Ministarstvo nadležno za obrazovanje, a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

Ako se tijekom obavljanja djelatnosti za koju je Dječji vrtić osnovan proširuje djelatnost izvođenjem novih programa ili Dječji vrtić mijenja program, Dječji vrtić obvezan je prije početka izvođenja programa podnijeti zahtjev Ministarstvu nadležnom za obrazovanje, radi davanja suglasnosti.

Ako se zbog proširenja djelatnosti izvođenjem novih programa ili izmjene programa mijenja odobreni program rada kao jedan od uvjeta za početak obavljanja djelatnosti, Dječji vrtić je dužan prije početka provedbe programa podnijeti zahtjev za izdavanjem rješenja o početku rada u promijenjenim uvjetima upravnom tijelu županije nadležnom za poslove obrazovanja.

**Članak 14.**

Dječji vrtić obavlja djelatnost predškolskog odgoja i obrazovanja kao javnu službu.

Kao javne ovlasti Dječji vrtić obavlja sljedeće poslove:

* upis djece u Dječji vrtić i ispise djece iz Dječjeg vrtića s vođenjem odgovarajuće dokumentacije,
* izdavanje potvrda i mišljenja,
* upisivanje podataka o Dječjem vrtiću u zajednički elektronički upisnik.

Kada Dječji vrtić u vezi s poslovima iz stavka 1. ovog članka ili drugim poslovima koje obavlja kao javne ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

**Članak 15.**

Dječji vrtić može mijenjati djelatnost samo uz prethodnu suglasnost Osnivača.

**Članak 16.**

Dječji vrtić obavlja djelatnost na temelju godišnjeg plana i programa rada, koji se donosi za svaku pedagošku godinu koja traje od 01. rujna tekuće godine do 31. kolovoza sljedeće godine.

Godišnji plan i program rada donosi Upravno vijeće Dječjeg vrtića najkasnije do 30. rujna tekuće godine.

Godišnji plan i program rada obuhvaća programe odgojno-obrazovnog rada, programe zdravstvene zaštite djece i unapređenja zdravlja, higijene i prehrane, programe socijalne skrbi, kao i druge programe koje Dječji vrtić ostvaruje u dogovoru s roditeljima djece.

Dječji vrtić dužan je Osnivaču dostaviti godišnji plan i program rada te izvješće o njegovu ostvarivanju.

**Članak 17.**

Odgoj i obrazovanje djece rane i predškolske dobi ostvaruje se na temelju nacionalnog kurikuluma za rani i predškolski odgoj i obrazovanje (u daljnjem tekstu: Nacionalni kurikulum) i kurikuluma dječjeg vrtića. Nacionalni kurikulum i okvirni nacionalni kurikularni dokument donosi ministar nadležan za obrazovanje odlukom.

Nacionalni kurikulum predškole (u daljnjem tekstu: kurikulum predškole) utvrđuje načela, odgojno-obrazovne ciljeve i odgojno-obrazovna očekivanja te vrijeme trajanja programa s planom i načinom izvođenja.

Kurikulum predškole donosi ministar nadležan za obrazovanje odlukom te se smatra sastavnim dijelom Nacionalnoga kurikuluma.

Nacionalni kurikulum i kurikulum predškole su dokumenti na temelju kojih se izrađuje kurikulum dječjeg vrtića.

Upravno vijeće Dječjeg vrtića donosi kurikulum Dječjeg vrtića u pravilu svakih pet godina, a u skladu s potrebama moguće su njegove dopune i izmjene.

U Dječjem vrtiću mogu se, uz suglasnost ministarstva nadležnog za obrazovanje, provoditi eksperimentalni kurikulumi s ciljem unaprjeđenja kvalitete odgojno-obrazovnog rada.

Kurikulum dječjega vrtića razrađen je prema Nacionalnome kurikulumu, a njime se utvrđuju programi njihova namjena, nositelji i načini ostvarivanja programa, vremenik aktivnosti i načini vrednovanja.

**Članak 18.**

Dječji vrtić vrši upis djece prema Pravilniku o upisu u programe Dječjeg vrtića „Medenjak“ Koprivnica te pravima i obvezama korisnika usluga, a u skladu s propisanim Državnim pedagoškim standardima predškolskog odgoja i naobrazbe.

**Članak 19.**

Dječji vrtić dužan je ustrojiti pedagošku i zdravstvenu dokumentaciju te drugu evidenciju u skladu sa Zakonom.

**VI. UNUTARNJE USTROJSTVO I NAČIN RADA DJEČJEG VRTIĆA**

**Članak 20.**

Unutarnjim ustrojstvom osigurava se racionalan i djelotvoran rad Dječjeg vrtića u cilju ostvarivanja djelatnosti predškolskog odgoja i obrazovanja.

Unutarnjim ustrojstvom Dječjeg vrtića povezuju se svi oblici rada i djelatnosti prema vrsti i srodnosti programa i poslova, kako bi se ostvarili primjereni rezultati rada u procesu predškolskog odgoja i obrazovanja djece, primjereno zadovoljavanje njihovih potreba i interesa te rad Dječjeg vrtića kao javne službe.

Pravilnikom o unutarnjem ustrojstvu i načinu rada Dječjeg vrtića te Pravilnikom o radu Dječjeg vrtića pobliže se uređuje ustrojstvo, radna mjesta u Dječjem vrtiću i rad Dječjeg vrtića kao javne službe.

Organizacijske jedinice nemaju svojstvo pravne osobe i nemaju posebna ovlaštenja u pravnom prometu.

**Članak 21.**

Unutarnjim ustrojstvom Dječjeg vrtića osigurava se ostvarivanje djelatnosti predškolskog odgoja i obrazovanja usklađenim obavljanjem odgojno-obrazovnih, stručnih, financijskih i općih te zdravstvenih i pomoćno- tehničkih poslova.

**Članak 22.**

U Dječjem vrtiću ustrojava se i provodi odgojno-obrazovni rad s djecom raspoređenom u skupine cjelodnevnog i poludnevnog boravka, a prema potrebi mogu se uvesti i kraći dnevni boravci te višednevni boravci djece.

Programi iz stavka 1. ovog članka ustrojavaju se i provode sukladno propisanom Državnom pedagoškom standardu predškolskog odgoja i naobrazbe.

**Članak 23.**

Programi zdravstvene zaštite djece i unapređenja zdravlja, higijene i pravilne prehrane djece i programi socijalne skrbi ostvaruju se u Dječjem vrtiću sukladno odlukama nadležnih ministara.

**Članak 24.**

Stručno pedagoški poslovi ostvaruju se u svezi s odgojno-obrazovnim, zdravstvenim i socijalnim radom s djecom u odgojnim skupinama i na razini Dječjeg vrtića, radi zadovoljavanja potreba i interesa djece te stvaranja primjerenih uvjeta za rast i razvoj svakog djeteta u dopunjavanju obiteljskog odgoja u suradnji s roditeljima i neposrednim dječjim okružjem.

**Članak 25.**

Pravni, administrativni i računovodstveno-financijski poslovi ustrojavaju se radi ostvarivanja djelatnosti Dječjeg vrtića i njegovog poslovanja kao javne službe, vođenja propisane dokumentacije i evidencije, ostvarivanja prava djece i roditelja, javnosti rada Dječjeg vrtića, obavljanja računovodstvo-financijskih i drugih administrativno-stručnih poslova potrebnih za rad i poslovanje Dječjeg vrtića i ostvarivanje prava i obveza radnika Dječjeg vrtića.

**Članak 26.**

Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa te drugi potrebiti uvjeti za rad i poslovanje Dječjeg vrtića prema propisanim standardima predškolskog odgoja i obrazovanja.

**Članak 27.**

Tjedno radno vrijeme Dječjeg vrtića raspoređuje se prema potrebama ostvarivanja djelatnosti predškolskog odgoja i obrazovanja te zadovoljavanja potreba djece i njihovih roditelja, građana i drugih pravnih osoba, u pravilu u pet radnih dana. Rad subotom organizira se prema potrebama korisnika, a u skladu s odlukom ravnatelja.

Radno vrijeme Dječjeg vrtića za djecu koja ostvaruju programe određuje se sukladno vrsti, sadržaju i trajanju programa.

Uredovno vrijeme može se preraspodijeliti u okviru 40-satnog radnog tjedna, a prema potrebama korisnika.

Dnevni odmor radnika Dječjeg vrtića organizira se tako da se osigurava ostvarivanje programa, nadzor nad djecom te omogući kontakt sa strankama.

**Članak 28.**

Tjedni i dnevni raspored radnog vremena, dnevni odmor te uredovno vrijeme za rad sa strankama, roditeljima odnosno skrbnicima djece te drugim građanima, utvrđuje se godišnjim planom i programom rada i općim aktima Dječjeg vrtića.

Dječji vrtić je dužan, putem sredstava javnog priopćavanja, na oglasnoj ploči Dječjeg vrtića i na drugi prikladan način obavijestiti javnost o radnom vremenu odnosno uredovnom vremenu za rad s građanima, roditeljima odnosno skrbnicima te drugim strankama.

**VII. UPRAVLJANJE DJEČJIM VRTIĆEM**

**Članak 29.**

Dječjim vrtićem upravlja Upravno vijeće.

Upravno vijeće ima pet (5) članova:

* tri člana Upravnog vijeća imenuje Gradonačelnik.

Član upravnog vijeća kojeg imenuje Gradonačelnik treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik dječjeg vrtića u kojem se upravno vijeće imenuje.

* jednog člana Upravnog vijeća biraju roditelji djece korisnika usluga Dječjeg vrtića,
* jedan član Upravnog vijeća bira se iz reda odgojitelja i stručnih suradnika Dječjeg vrtića.

Mandat članova Upravnog vijeća traje četiri (4) godine.

**Članak 30.**

Članove Upravnog vijeća - predstavnike Osnivača imenuje Gradonačelnik na način propisan svojim općim aktom.

**Članak 31.**

Člana Upravnog vijeća – predstavnika roditelja djece korisnika usluga Dječjeg vrtića, biraju roditelji na sastanku koji u tu svrhu saziva predsjednik Upravnog vijeća ili osoba koju on ovlasti.

Svaki roditelj može predlagati ili biti predložen za člana Upravnog vijeća.

Glasovanje se obavlja javno dizanjem ruku.

Za člana Upravnog vijeća izabran je onaj kandidat koji dobije najveći broj glasova nazočnih roditelja.

Izbori su pravovaljani ako je sastanku nazočno najmanje 10% roditelja.

**Članak 32.**

Odgojitelji i stručni suradnici biraju jednog člana Upravnog vijeća na sjednici Odgojiteljskog vijeća tajnim glasovanjem.

Svaki član Odgojiteljskog vijeća može predlagati ili biti predložen za člana Upravnog vijeća.

Glasovanje radi utvrđivanja liste kandidata obavlja se javno, dizanjem ruku.

Kao kandidat za člana Upravnog vijeća, utvrđen je svaki odgojitelj ili stručni suradnik za kojeg se izjasni natpolovična većina nazočnih članova Odgojiteljskog vijeća.

Na temelju rezultata glasovanja, utvrđuje se lista kandidata za Upravno vijeće u koju se kandidati unose abecednim redom.

**Članak 33.**

Za provedbu izbora Odgojiteljsko vijeće osniva Izbornu komisiju koja ima predsjednika i dva člana.

Izborna komisija:

* potvrđuje listu kandidata,
* izrađuje glasački listić koji obvezno sadrži naznaku da se vrši izbor članova Upravnog vijeća, broj članova koji se bira te imena i prezimena kandidata prema utvrđenoj listi,
* izrađuje popis članova Odgojiteljskog vijeća koji imaju pravo glasovati,
* osigurava tajnost i zakonitost glasovanja,
* utvrđuje rezultate glasovanja i podnosi izvješće Odgojiteljskom vijeću.

**Članak 34.**

Za člana Upravnog vijeća izabran je onaj kandidat koji dobije najveći broj glasova.

Ako dva ili više kandidata imaju isti broj glasova, izabran je kandidat s manjim rednim brojem na glasačkom listiću.

Izbori su pravovaljani ako je glasovanju pristupio natpolovični broj članova Odgojiteljskog vijeća.

**Članak 35.**

O rezultatima glasovanja Izborna komisija podnosi izvješće Odgojiteljskom vijeću, uz priloženi zapisnik i kompletan izborni materijal.

Odgojiteljsko vijeće objavljuje rezultate izbora na sjednici i na oglasnoj ploči Dječjeg vrtića, a izabranom članu izdaje potvrdu o izboru.

**Članak 36.**

Prvu sjednicu Upravnog vijeća saziva ravnatelj najkasnije u roku od 30 dana od dana imenovanja članova Upravnog vijeća od strane Osnivača.

Do izbora predsjednika Upravnog vijeća, sjednicom Upravnog vijeća predsjeda ravnatelj.

**Članak 37.**

Predsjednika i zamjenika predsjednika Upravnog vijeća Dječjeg vrtića biraju članovi Upravnog vijeća između sebe.

Upravno vijeće konstituirano je izborom predsjednika.

Na prvoj sjednici verificiraju se mandati imenovanih odnosno izabranih članova Upravnog vijeća.

**Članak 38.**

Predsjednik Upravnog vijeća priprema, saziva te vodi sjednice vijeća.

U slučaju kad je predsjednik Upravnog vijeća spriječen, pripremu i vođenje sjednice obavlja zamjenik predsjednika.

Predsjednik je dužan sazvati sjednicu vijeća i na pismeni zahtjev ravnatelja ili jedne trećine članova vijeća.

**Članak 39.**

Upravno vijeće kao upravno tijelo, osim prava i obveza utvrđenih Zakonom o ustanovama:

1. donosi na prijedlog ravnatelja:

* + Statut i Pravilnik o unutarnjem ustrojstvu i načinu rada Dječjeg vrtića uz prethodnu suglasnost Osnivača,
  + druge opće akte utvrđene ovim Statutom i zakonom,
  + godišnji plan i program rada Dječjeg vrtića,
  + donosi prijedlog financijskog plana na prijedlog ravnatelja,
  + donosi konačni financijski plan ako je različit od dostavljenog prijedloga,
  + donosi polugodišnje i godišnje financijske izvještaje na prijedlog ravnatelja,
  + traži suglasnost osnivača za Odluku o raspodjeli rezultata u slučaju utjecaja na povećanje ili smanjenje prihoda i primitaka, rashoda i izdataka u godini u kojoj se donosi,
  + donosi Odluku o raspodjeli rezultata koja zahtijeva izmjene i dopune financijskog plana,
  + daje ovlaštenje ravnatelju za donošenje Odluka o raspodjeli rezultata, ali do određenog iznosa utvrđenog Odlukom upravnog vijeća,
  + donosi odluke zasnivanju i prestanku radnog odnosa radnika osim za zasnivanje radnog odnosa na određeno vrijeme do 60 dana koje donosi ravnatelj.

2. odlučuje uz suglasnost Osnivača:

* o planu upisa djece za pedagošku godinu,
* o raspodjeli viška sredstava u skladu s posebnim odlukama Osnivača,
* o promjeni djelatnosti Dječjeg vrtića,
* o davanju u zakup objekata i prostora Dječjeg vrtića ili mijenjanju namjene objekata i prostora,
* o osnivanju druge pravne osobe.

,

3. odlučuje:

* + o izvješćima ravnatelja o radu Dječjeg vrtića,
  + o raspodjeli viška za obavljanje i razvoj djelatnosti Dječjeg vrtića,
  + o žalbama roditelja odnosno skrbnika djece,
  + o pojedinačnim pravima radnika u drugom stupnju, ako zakonom ili drugim propisom nije drugačije propisano,
  + o stjecanju, opterećenju ili otuđivanju pokretne imovine čija je pojedinačna vrijednost od 10.000,00 EUR do 20.000,00 EUR,
  + o drugim pitanjima predviđenim općim aktima Dječjeg vrtića.

4. predlaže Gradonačelniku:

* imenovanje i razrješenje Ravnatelja Dječjeg vrtića.

5. predlaže Osnivaču:

* promjenu naziva i sjedišta Dječjeg vrtića,
* statusne promjene Dječjeg vrtića.

6. podnosi Osnivaču:

* izvješće o radu Dječjeg vrtića.

7. razmatra:

* predstavke i prijedloge građana o pitanjima od interesa za rad Dječjeg vrtića,
* rezultate odgojno-obrazovnog rada u Dječjem vrtiću;

8. predlaže ravnatelju:

* mjere u cilju ostvarivanja politike poslovanja Dječjeg vrtića,
* osnovne smjernice za rad i poslovanje Dječjeg vrtića.

Upravno vijeće razmatra i odlučuje o drugim pitanjima u skladu sa zakonom, ovim Statutom i drugim općim aktima Dječjeg vrtića.

**Članak 40.**

Upravno vijeće može pravovaljano odlučivati ako je na sjednici nazočno više od polovice svih članova Upravnog vijeća.

Upravno vijeće odluke donosi natpolovičnom većinom glasova svih članova Upravnog vijeća.

Odluke Upravnog vijeća potpisuje predsjednik.

**Članak 41.**

U radu Upravnog vijeća sudjeluje bez prava odlučivanja ravnatelj Dječjeg vrtića.

Sjednicama Upravnog vijeća mogu biti nazočne i druge osobe koje pozovu predsjednik vijeća i ravnatelj Dječjeg vrtića ili se pozovu prema zaključku Upravnog vijeća.

**Članak 42.**

Članu Upravnog vijeća prestaje dužnost ako:

* sam zatraži razrješenje,
* ne ispunjava dužnosti člana odnosno predsjednika,
* svojim ponašanjem povrijedi ugled i dužnost koju obnaša,
* izgubi pravo na obavljanje dužnosti.

Postupak za utvrđivanje prijedloga za razrješenje dužnosti člana Upravnog vijeća pokreće Upravno vijeće ili tijelo koje ga je imenovalo.

Odluku o razrješenju donosi tijelo koje je izabralo odnosno imenovalo člana Upravnog vijeća.

U slučaju razrješenja člana Upravnog vijeća, novi član imenuje se u roku 30 dana i na vremensko razdoblje koje je preostalo u mandatu članu Upravnog vijeća koji je razriješen.

**Članak 43.**

Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se uređuje Poslovnikom.

Sjednice Upravnog vijeća mogu se provoditi u elektronskom obliku u slučaju hitnosti ili nekih drugih izvanrednih okolnosti.

**VIII. RAVNATELJ DJEČJEG VRTIĆA**

**Članak 44.**

Ravnatelj je poslovodni i stručni voditelj Dječjeg vrtića:

* ravnatelj organizira i vodi rad i poslovanje Dječjeg vrtića,
* predstavlja i zastupa Dječji vrtić, poduzima sve pravne radnje u ime i za račun Dječjeg vrtića,
* predlaže prijedlog financijskog plana, financijski plan, polugodišnji i godišnji izvještaj o izvršenju financijskog plana,
* donosi odluku o raspodjeli rezultata poslovanja,
* uz suglasnost Upravnog vijeća, odgovara za zakonitost rada Dječjeg vrtića,
* predlaže plan i program rada Dječjeg vrtića,
* provodi odluke Upravnog vijeća,
* donosi samostalno odluke u svezi s radom i poslovanjem Dječjeg vrtića iz svog djelokruga,
* donosi odluke o zasnivanju radnog odnosa radnika na određeno vrijeme do 60 dana,
* potpisuje ugovore o radu i druge akte Dječjeg vrtića,
* podnosi izvješće Upravnom vijeću i drugim nadležnim tijelima o radu i poslovanju Dječjeg vrtića,
* organizira rad i obavlja raspored radnika,
* odobrava službena putovanja i druga odsustvovanja s rada radnika Dječjeg vrtića,
* osniva stručne skupine kao pomoćna tijela u radu Dječjeg vrtića,
* daje prostor u vlasništvu vrtića u najam te donosi Odluku o cijeni sata najma uz suglasnost Upravnog vijeća, a što se uređuje općim aktom,
* odlučuje o stjecanju, opterećenju ili otuđivanju pokretne imovine čija pojedinačna vrijednost iznosi do 10.000,00 EUR,
* obavlja i druge poslove utvrđene zakonom, ovim Statutom i drugim općim aktima Dječjeg vrtića.

Ravnatelj Dječjeg vrtića ima sve ovlasti u pravnom prometu u sklopu djelatnosti upisanih u sudski registar, osim:

* nastupati kao druga ugovorna strana i s Dječjim vrtićem zaključivati ugovore, u svoje ime i za svoj račun, u svoje ime, a za račun druge osobe ili u ime i za račun drugih osoba,
* samostalno sklapati pravne poslove o stjecanju, opterećivanju ili otuđivanju nekretnina i pokretne imovine te o investicijskim radovima čija pojedinačna vrijednost prelazi 9.290,59 EUR.

**Članak 45.**

Ravnatelja Dječjeg vrtića, u slučaju privremene spriječenosti u obavljanju ravnateljskih poslova, zamjenjuje osoba iz reda članova odgojiteljskog vijeća.

Osobu iz stavka 1. ovog članka određuje Upravno vijeće na način uređen Statutom Dječjeg vrtića.

Osoba koja zamjenjuje ravnatelja ima prava i dužnosti obavljati one poslove ravnatelja čije se izvršenje ne može odgađati do ravnateljeva povratka.

**Članak 46.**

Za ravnatelja Dječjeg vrtića može biti imenovana osoba koja ispunjava sljedeće uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij ili

d) preddiplomski sveučilišni studij za odgojitelja ili

e) stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima,

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. ovoga Zakona o predškolskom odgoju i obrazovanju,
* najmanje pet godina radnog iskustva u predškolskoj ustanovi na radnome mjestu odgojitelja ili stručnog suradnika.

Za ravnatelja Dječjeg vrtića ne može biti imenova osoba za čiji rad u Dječjem vrtiću postoje zapreke iz članka 25. Zakona o predškolskom odgoju i obrazovanju.

Ravnatelja imenuje i razrješava Gradonačelnik na prijedlog Upravnog vijeća Dječjeg vrtića.

Ravnatelj se imenuje na vrijeme od pet (5) godina.

Ista osoba može ponovo biti imenovana ravnateljem.

S osobom imenovanom za ravnatelja Dječjeg vrtića, predsjednik Upravnog vijeća sklapa ugovor o radu na rok od pet godina u punom radnom vremenu.

Osobi imenovanoj za ravnatelja Dječjeg vrtića, koja je prije imenovanja imala ugovor o radu na neodređeno vrijeme za poslove odgojitelja ili stručnog suradnika u Dječjem vrtiću, nakon isteka mandata omogućit će se povratak na radno mjesto za koje je imala sklopljen ugovor o radu na neodređeno vrijeme.

Osoba imenovana za ravnatelja pravo iz prethodnog stavka ovoga članka ostvaruje najduže do isteka dva uzastopna mandata.

Osobu imenovanu za ravnatelja do povratka na poslove zamjenjuje osoba u radnom odnosu koji se zasniva na određeno vrijeme.

**Članak 47.**

Ravnatelj se bira na temelju javnog natječaja koji raspisuje Upravno vijeće Dječjeg vrtića u skladu sa zakonom i Statutom.

Natječaj za imenovanje ravnatelja raspisuje se najkasnije tri (3) mjeseca prije isteka vremena na koje je ravnatelj imenovan.

Natječaj za ravnatelja traje najmanje 15 dana, a objavljuje se na mrežnim stranicama Dječjeg vrtića i Narodnim novinama.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Kandidati se obavještavaju o izboru u roku 45 dana od dana isteka roka za podnošenje

prijava.

**Članak 48.**

Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati propisane uvjete.

Upravno vijeće utvrđuje prijedlog za imenovanje ravnatelja i dostavlja ga Gradonačelniku zajedno s cjelokupnom natječajnom dokumentacijom u roku od 15 dana od dana isteka roka za podnošenja prijava.

**Članak 49.**

Svim prijavljenim kandidatima dostavlja se obavijest o izboru, s poukom o pravu pregleda natječajnog materijala i prava na sudsku zaštitu.

Osoba koja je podnijela prijavu na natječaj može pobijati tužbom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužba se podnosi nadležnom sudu u roku od 15 dana od dana primitka obavijesti o

izboru.

**Članak 50.**

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja, ali najdulje na vrijeme od godinu dana.

Za vršitelja dužnosti ravnatelja može biti imenovana osoba koja ispunjava slijedeće

uvjete:

* završen studij odgovarajuće vrste za rad na radnome mjestu odgojitelja ili stručnog suradnika u dječjem vrtiću, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij ili

d) preddiplomski sveučilišni studij za odgojitelja ili

e) stručni studij odgovarajuće vrste, odnosno studij odgovarajuće vrste kojim je stečena viša stručna sprema odgojitelja u skladu s ranijim propisima

* položen stručni ispit za odgojitelja ili stručnog suradnika, osim ako nemaju obvezu polagati stručni ispit u skladu s člankom 56. ovoga Zakona.

Za vršitelja dužnosti ravnatelja ne može biti imenova osoba za čiji rad u dječjem vrtiću postoje zapreke iz članka 25. Zakona o predškolskom odgoju i obrazovanju.

**Članak 51.**

Ako Ravnatelj ne ispunjava Zakonom i drugim propisima utvrđene obveze, Gradonačelnik, na prijedlog Upravnog vijeća ili upravnog tijela koje je utvrdilo nepravilnosti i nezakonitosti u radu ravnatelja, razriješit će ravnatelja i imenovati drugu osobu sukladno Zakonu.

Ravnatelj Dječjeg vrtića može biti razriješen prije isteka vremena na koje je imenovan:

* ako ravnatelj sam zatraži razrješenje u skladu s ugovorom o radu,
* ako nastanu takvi razlozi koji po posebnim propisima ili općim propisima o radu dovode do prestanka radnog odnosa,
* ako ravnatelj ne postupa sukladno propisima ili općim aktima vrtića, ili neosnovano ne izvršava odluke tijela Dječjeg vrtića ili postupa protivno njima,
* ako ravnatelj svojim nesavjesnim ili nepravilnim radom prouzroči Dječjem vrtiću veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove.

**Članak 52.**

Upravno vijeće utvrđuje prijedlog za razrješenje Ravnatelja i prijedlog za imenovanje vršitelja dužnosti ravnatelja i dostavlja ih Gradonačelniku.

U slučaju razrješenja ravnatelja i imenovanja vršitelja dužnosti ravnatelja, Upravno vijeće Dječjeg vrtića je dužno raspisati natječaj za izbor ravnatelja u roku od 30 dana od dana imenovanja vršitelja dužnosti.

**Članak 53.**

Razriješena osoba može odluku o razrješenju pobijati tužbom pred nadležnim sudom u roku od trideset dana od dana zaprimanja odluke o razrješenju ako smatra da nisu postojali razlozi za razrješenje iz članka 44. stavka 2. Zakona o ustanovama ili da je u postupku donošenja odluke o razrješenju došlo do povrede koja je značajno utjecala na ishod postupka.

**IX. STRUČNO TIJELOVRTIĆA**

**Članak 54.**

Odgojitelji, stručni suradnici i zdravstveni radnici koji ostvaruju programe predškolskog odgoja u Dječjem vrtiću čine Odgojiteljsko vijeće.

Odgojiteljsko vijeće sudjeluje u utvrđivanju plana i programa rada Dječjeg vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom, ovim Statutom i općim aktima Dječjeg vrtića.

**Članak 55.**

Odgojiteljskom vijeću predsjedava ravnatelj ili druga osoba koju on ovlasti. Odgojiteljsko vijeće radi na sjednicama.

Odluke se donose većinom glasova ukupnog broja članova vijeća.

Sjednice Odgojiteljskog vijeća obvezne su za sve odgojitelje, stručne suradnike i zdravstvene radnike.

Sjednice se održavaju prema potrebi, a najmanje četiri puta tijekom pedagoške godine. Na sjednicama se vodi zapisnik koji potpisuju predsjedavajući i zapisničar.

**X. RODITELJI ODNOSNO SKRBNICI DJECE**

**Članak 56.**

Radi što uspješnijeg ostvarivanja ciljeva predškolskog odgoja i obrazovanja Dječji vrtić surađuje s roditeljima odnosno skrbnicima djece korisnika usluga.

Suradnja Dječjeg vrtića s roditeljima odnosno skrbnicima djece ostvaruje se putem individualnih razgovora, sastanaka skupine roditelja i na drugi način.

Roditelji odnosno skrbnici djece sudjeluju u upravljanju Dječjim vrtićem na način utvrđen zakonom i ovim Statutom.

**Članak 57.**

Roditelji odnosno skrbnici dužni su pratiti rad i napredovanje djece, odazvati se pozivima Dječjeg vrtića i s njim surađivati.

**Članak 58.**

Ostvarivanje prava i obveza roditelja odnosno skrbnika djece, te suradnja između roditelja i skrbnika i Dječjeg vrtića pobliže se uređuje posebnim pravilnikom.

**XI. FINANCIJSKO POSLOVANJE**

**Članak 59.**

Financijsko poslovanje Dječjeg vrtića obavlja se u skladu sa zakonom i drugim propisima.

**Članak 60.**

Dječji vrtić ostvaruje prihode iz sredstava Osnivača, prodajom usluga na tržištu kao i iz drugih izvora u skladu sa zakonom.

Mjesečnu cijenu programa odgoja i obrazovanja cjelodnevnog/poludnevnog boravka po upisanom djetetu (u daljnjem tekstu: «ekonomska cijena») utvrđuje Upravno vijeće na prijedlog Ravnatelja uz prethodnu suglasnost Gradonačelnika.

**Članak 61.**

Vođenje računovodstvenog i knjigovodstvenog poslovanja, evidencija financijskog

poslovanja i sredstava obavlja se u skladu sa zakonom i propisima donesenim na temelju zakona.

**Članak 62.**

Dječji vrtić za svaku godinu donosi financijski plan i financijska izvješća.

Ako se ne donese financijski plan za slijedeću poslovnu godinu do 31. prosinca tekuće godine, donosi se privremeni financijski plan za razdoblje od tri mjeseca.

Dječji vrtić je dužan dostaviti Osnivaču financijski plan te periodična i godišnja financijska izvješća.

**Članak 63.**

Naredbodavatelj za izvršenje financijskog plana je Ravnatelj Dječjeg vrtića. Računovodstvenu i knjigovodstvenu dokumentaciju, sukladno ovlasti Ravnatelja,

potpisuje voditelj računovodstva.

**XII. OPĆI I POJEDINAČNI AKTI DJEČJEG VRTIĆA**

**Članak 64.**

Dječji vrtić ima slijedeće opće akte:

* Statut,
* Pravilnik o unutarnjem ustrojstvu i načinu rada Dječjeg vrtića,
* Pravilnik o radu,
* Pravilnik o upisu u programe Dječjeg vrtića „Medenjak“ Koprivnica te pravima i obvezama korisnika usluga,
* Pravilnik o zaštiti od požara,
* Pravilnik o zaštiti na radu,
* Poslovnik o radu Upravnog vijeća,
* druge opće akte koje donosi Upravno vijeće, sukladno zakonu, propisu donesenom na temelju zakona i ovom Statutu.

**Članak 65.**

Ravnatelj Dječjeg vrtića dužan je dostaviti na uvid Statut i Pravilnik o unutarnjem ustrojstvu i načinu rada Dječjeg vrtića kao javne službe upravnom tijelu županije nadležnom za poslove obrazovanja u roku od 8 dana od dana donošenja.

**Članak 66.**

Opći akti Dječjeg vrtića stupaju na snagu osmog dana od dana donošenja na oglasnoj ploči Dječjeg vrtića, a iznimno ako je to previđeno općim aktom najranije danom objave na oglasnoj ploči Dječjeg vrtića.

Pojedinačne akte kojima se uređuju pojedina prava i interesi djece, roditelja, radnika i građana, donose Upravno vijeće, ravnatelj i drugi ovlašteni radnici.

Pojedinačni akti stupaju na snagu i izvršavaju se dan nakon donošenja, osim ako je provođenje tih akata uvjetovano konačnošću akta, nastupom određenih činjenica ili istekom određenog roka.

**XIII. RADNI ODNOSI**

**Članak 67.**

Radni odnosi u Dječjem vrtiću uređuju se sukladno propisima koji uređuju područje predškolskog odgoja i obrazovanja, općim propisima o radu i kolektivnom ugovoru.

Radni odnosi u Dječjem vrtiću uređuju se Pravilnikom o radu.

**Članak 68.**

Na pravnim i stručnim poslovima te poslovima u svezi s radnim odnosima radi tajnik Dječjeg vrtića.

**XIV. SURADNJA SA SINDIKATOM**

**Članak 69.**

Sindikalno organiziranje u Dječjem vrtiću je slobodno.

Dječji vrtić je dužan osigurati uvjete za rad sindikalnog povjerenika te ostvarivanje njegovih prava u skladu sa zakonom i kolektivnim ugovorom.

Ravnatelj i Upravno vijeće dužni su osigurati potrebnu pomoć za rad sindikalne podružnice i pravodobno joj davati potrebne podatke i obavijesti u skladu sa zakonom i kolektivnim ugovorom.

**Članak 70.**

Sindikalna podružnica može podnositi Ravnatelju ili Upravnom vijeću prijedloge, mišljenja i preporuke glede ostvarivanja prava radnika i zaštite tih prava.

Ravnatelj i Upravno vijeće dužni su se očitovati o navedenim podnescima i izvijestiti Sindikalnu podružnicu o svom stajalištu te poduzimati druge mjere sukladno zakonu i kolektivnom ugovoru.

**Članak 71.**

Upravno vijeće, kad rješava i odlučuje o ostvarivanju prava radnika i njihovim zahtjevima, poziva na sjednicu ovlaštenog predstavnika sindikata, koji ima pravo iznositi stajališta te predlagati odluke i zaključke radi zaštite člana sindikata.

**XV. JAVNOST RADA**

**Članak 72.**

Rad Dječjeg vrtića je javan.

Objavljivanjem Statuta i općih akata o uvjetima i načinu rada Dječjeg vrtića kao javne službe na oglasnoj ploči Dječjeg vrtića, kao i davanjem informacija u sredstvima javnog priopćavanja, upoznaje se javnost odnosno roditelji, skrbnici, građani i druge osobe s organizacijom Dječjeg vrtića, uvjetima i načinom ostvarivanja programa rada Dječjeg vrtića, cijenama usluga Dječjeg vrtića te radom Dječjeg vrtića kao javne ustanove.

**Članak 73.**

Dječji vrtić je dužan:

* odmah ili iznimno u primjerenom roku dati svakom korisniku na njegov zahtjev obavještenje o uvjetima i načinu pružanja svojih usluga i obavljanju poslova iz svoje djelatnosti te potrebne podatke i upute,
* u razumnom roku davati sredstvima javnog priopćavanja, na njihov zahtjev, informacije o obavljanju svoje djelatnosti i omogućiti im uvid u odgovarajuću dokumentaciju.

Dječji vrtić će uskratiti davanje informacija odnosno uvid u dokumentaciju ako je ona zakonom ili Statutom određena kao službena, poslovna, znanstvena ili umjetnička tajna te kad se odnosi na osobne podatke fizičkih osoba.

**Članak 74.**

Informacije i podatke o obavljanju djelatnosti ili uvid u dokumentaciju Dječjeg vrtića sredstvima javnog priopćavanja i drugim pravnim osobama, može dati samo Ravnatelj ili radnik Dječjeg vrtića kojeg Ravnatelj za to ovlasti.

**XVI. POSLOVNA I PROFESIONALNA TAJNA**

**Članak 75.**

Poslovnom tajnom smatraju se dokumenti koje Ravnatelj proglasi poslovnom tajnom, podaci koje nadležno tijelo kao povjerljive priopći Dječjem vrtiću, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite zaposlenika i imovine Dječjeg vrtića i druge isprave i podaci čije bi priopćavanje neovlaštenoj osobi bilo protivno interesima Dječjeg vrtića i njegovog Osnivača.

**Članak 76.**

Podatke i isprave koji se smatraju poslovnom tajnom dužni su čuvati svi radnici Dječjeg vrtića bez obzira na koji način saznali za te podatke i isprave.

Obveza čuvanja poslovne tajne traje i nakon prestanka radnog odnosa u Dječjem vrtiću.

Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koje obavljaju.

**Članak 77.**

Profesionalnom tajnom se smatra: sve što odgojitelji, stručni suradnici i zdravstveni radnici, kao i drugi radnici Dječjeg vrtića saznaju o djeci, njihovim roditeljima i skrbnicima te čije bi iznošenje u javnost moglo nanijeti štetu djeci, njihovim roditeljima i skrbnicima.

**Članak 78.**

O čuvanju poslovne i profesionalne tajne neposredno skrbi ravnatelj i druga ovlaštena osoba.

Povreda čuvanja poslovne i profesionalne tajne predstavlja težu povredu radne obveze.

**XVII. NADZOR**

**Članak 79.**

Nazor nad radom Dječjeg vrtića provode ovlaštena tijela državne uprave i ovlaštene javne ustanove u skladu sa aktom i propisima donesenim na temelju zakona.

U provođenju nadzora Ravnatelj, Upravno vijeće i drugi radnici Dječjeg vrtića dužni su surađivati s ovlaštenim tijelima i osobama koje provode nadzor.

**XVIII. ZAŠTITA OKOLIŠA**

**Članak 80.**

Radnici Dječjeg vrtića imaju pravo i dužnost u sklopu svojih poslova i zadaća poduzimati mjere zaštite i unapređivanja okoliša.

O djelatnostima koje ugrožavaju okoliš svaki radnik je dužan upozoriti ravnatelja i Upravno vijeće.

Radnik može odbiti izvršenje poslova i zadaća kojima se nanosi nenadoknadiva šteta

okolišu.

Nepoduzimanje mjera zaštite okoliša čini težu povredu radne obveze.

**Članak 81.**

Dječji vrtić izvođenjem odgojno-obrazovnog programa naročitu pozornost posvećuje odgoju djece glede čuvanja i zaštite čovjekova okoliša.

**Članak 82.**

Dječji vrtić samostalno ili zajedno s roditeljima odnosno skrbnicima, tijelima državne uprave i lokalne uprave i samouprave na svom području te drugim pravnim osobama djeluje u cilju oplemenjivanja radnog prostora i okoliša Dječjeg vrtića.

**XIX. OBRANA**

**Članak 83.**

U skladu sa zakonom i propisima donesenim na temelju zakona, Dječji vrtić je dužan osigurati uvjete za rad u ratnim uvjetima, u uvjetima neposredne ugroženosti neovisnosti i jedinstvenosti Republike Hrvatske i drugim izvanrednim okolnostima kao što su epidemije, poplave i požari.

Dječji vrtić posebnim aktom o sistematizaciji i načinu rada u uvjetima iz stavka 1. ovoga članka uređuje pitanja rada i djelovanja na ostvarivanju programa predškolskog odgoja i obrazovanja.

**XX. PRIJELAZNE I ZAVRŠNE ODREDBE**

**Članak 84.**

Ovaj Privremeni Statut stupa na snagu danom donošenja.

Postupak imenovanja Upravnog vijeća provest će se u roku od 45 dana od dana početka rada Dječjeg vrtića.

Upravno vijeće je dužno u roku od 30 dana od konstituiranja, utvrditi prijedlog Statuta Dječjeg vrtića Medenjak te ga dostaviti Osnivaču na suglasnost.

Upravno vijeće je dužno u roku od 30 dana od dana konstituiranja raspisati natječaj za ravnatelja Dječjeg vrtića Medenjak.

PRIVREMENA RAVNATELJICA:

Jelena Horvat