

**PUČKO OTVORENO UČILIŠTE**  KLASA: 007-03/25-02/3

**K O P R I V N I C A**  URBROJ: 2137-80-25-1

48000 Koprivnica, Starogradska 1 Koprivnica, 17. ožujka 2025.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Tel. +385 (0) 48 621-106 E-mail: [info@pou-kop.hr](mailto:info@pou-kop.hr) [www.pou-kop.hr](http://www.pou-kop.hr) MB: 3009688 OIB: 86739035476

**PRIJEDLOG OBRAZLOŽENJA IZVRŠENJA FINANCIJSKOG PLANA ZA PUČKO OTVORENO UČILIŠTE KOPRIVNICA ZA RAZDOBLJE 01.01.2024.-31.12.2024.**

**Sažetak i djelokrug rada proračunskog korisnika**

**Naziv obveznika: PUČKO OTVORENO UČILIŠTE KOPRIVNICA**

**Broj RKP-a: 27974**

**Sjedište obveznika: KOPRIVNICA**

**Matični broj: 03009688**

**Adresa sjedišta obveznika: STAROGRADSKA 1, 48000 KOPRIVNICA**

**OIB: 86739035476**

**Razina: 21**

**Razdjel: 000**

**Šifra djelatnosti: 8559**

**Šifra županije: VI**

**Šifra grada: 201**

Pučko otvoreno učilište Koprivnica je kulturna, prosvjetna, informativna i uslužna javna ustanova u kulturi koja obavlja svoju djelatnost u skladu sa Statutom Pučkog otvorenog učilišta Koprivnica (KLASA: 002-03/24-01/1, URBROJ: 2137-80-24-1, od 26.06.2024. te planskim i programskim odrednicama usklađenim s planom Grada kao Osnivača.

Kao ustanova Učilište je osnovano na temelju Rješenja Narodnog odbora općine Koprivnica o osnivanju Narodnog sveučilišta u Koprivnici 12. prosinca 1961. godine. Rješenjem Trgovačkog suda u Bjelovaru od 28. studenog 1995. u sudski registar upisuje se naziv Otvoreno sveučilište Koprivnica, a Rješenjem od 19. travnja 1999. upisuje se naziv Pučko otvoreno učilište Koprivnica.

POU Koprivnica djelatnost obavlja u skladu sa Zakonom o obrazovanju odraslih (NN 144/2021), Zakonom o pučkim otvorenim učilištima (NN 54/97, 5/98, 109/99, 139/10), Zakonom o ustanovama (NN 76/93, 29/97, 47/99, 35/08, 127/19, 151/22), Zakonom o kulturnim vijećima i financiranju javnih potreba u kulturi (NN 83/22), Kolektivnim ugovorom za zaposlene u ustanovama kulture Grada Koprivnice od 30. siječnja 2023. g., I. Dodatkom Kolektivnom ugovoru za zaposlene u ustanovama kulture Grada Koprivnice od 29. rujna 2023. g. te II. Dodatkom Kolektivnom ugovoru za zaposlene u ustanovama kulture Grada Koprivnice od 22. ožujka 2024. g., III. Dodatkom Kolektivnom ugovoru za zaposlene u ustanovama kulture Grada Koprivnice od 5. prosinca 2024. g, Zakonom o proračunu (NN 144/21), Zakonom o radu (NN 93/14, 127/17, 98/19, 151/22, 64/23), Zakonom i Uredbom o fiskalnoj odgovornosti (NN 111/18, 95/19, 83/23), Pravilnikom o proračunskom računovodstvu i računskom planu (NN 124/14, 115/15, 87/16, 3/18, 126/19, 108/20, 158/23), Pravilnikom o financijskom izvještavanju u proračunskom računovodstvu (NN 3/15, 135/15, 2/17, 112/18, 126/19, 145/20, 32/21, 37/22) i drugim općim aktima POU Koprivnica.

Ustanova se zadnjih nekoliko godina orijentira na EU fondove kao na jedan od izvora financiranja ustanove.

Učilište u segmentu kulturne djelatnosti (glazbeno-scenske djelatnosti i kina) posebno potiče suradnju s izvangradskim područjima putem suradnje sa školama, vrtićima, nastavnicima, roditeljima.

Učilište stavlja poseban akcent na razvoj svih ključnih kompetencija građana s ciljem povećanja njihove kompetencijske i kompetitivne razine.

Pučko otvoreno učilište Koprivnica trenutno ima 16 stalno zaposlenih djelatnika, a svoju djelatnost ostvaruje i uz značajnu pomoć vanjskih suradnika. Glavni organizacijski oblik u operativnom smislu je Stručno vijeće Učilišta koje djeluje kao programsko tijelo, ravnatelj te Upravno vijeće Učilišta na razini odlučivanja.

U Učilištu su ustrojene sljedeće organizacijske cjeline:

l. Odjel za obrazovanje, cjeloživotno učenje i EU projekte

2. Odjel za glazbeno-scensku kulturu i amaterizam

3. Odjel za filmsku, video i medijsku kulturu

4. Odjel za opće i financijske poslove.

**OPĆI DIO**

**Obrazloženje izvršenja programa i aktivnosti**

Člankom 86. Zakona o proračunu (NN broj 144/21) propisana je obveza sastavljanja polugodišnjeg i godišnjem izvještaja o izvršenju financijskog plana proračunskog korisnika za 2024. godinu te njegova podnošenja na usvajanje upravljačkom tijelu

Proračunski korisnici jedinice lokalne i područne (regionalne) samouprave obvezni su  godišnji izvještaj o izvršenju financijskog plana za prethodnu godinu izraditi na temelju odredaba Pravilnika o polugodišnjem i godišnjem izvještaju o izvršenju proračuna i financijskog plana (Nar. nov., br. 85/23; u nastavku: Pravilnik). Pravilnikom se detaljno propisuju: izgled, sadržaj, obveznici primjene te način i rokovi podnošenja i objave izvještaja o izvršenju financijskog plana.

Planirani i izvršeni Financijski plan Pučkog otvorenog učilišta Koprivnica izrađen je prema Uputama za izradu Prijedloga financijskog plana za razdoblje 2024.-2026. godine, dobivenih od Upravnog odjela za financije, gospodarstvo i europske poslove Grada Koprivnice KLASA: 400-01/23-02/0001, URBROJ: 2137-1-05-2-23-5 od 11.10.2023. godine. U skladu sa zakonskim odredbama Zakona o uvođenju eura kao službene valute u RH stavke izvještaja iskazane su u valuti euro za oba polugodišnja izvještajna razdoblja za usporednu prethodnu godinu te za tekuću godinu. U nastavku obrazlažemo najznačajnije razlike za tekuću godinu u odnosu na isto obračunsko razdoblje prethodne godine te izvršenje tekuće godine u odnosu na Financijski plan za 2024. godinu.

Planirani program Učilišta za 2024. godinu čini redovna i programska djelatnost, a detaljno je analizirana i obrazložena prema dolje navedenim aktivnostima.

Usvojeni Financijski plan za 2024. godinu s prijedlogom projekcija za naredno dvogodišnje razdoblje izrađen je uravnoteženjem prihoda i rashoda te iznosi 1.012.683,00 €.

Prema Izvješću o godišnjem izvršenju Financijskog plana za 2024. godinu, od ukupno planiranih sredstva ostvareno je 91% prihoda u iznosu od 777.008,73 €, a index odstupanja u odnosu na ostvareno u 2023. godini je 119%. Od ukupno planiranih rashoda ostvareno je 853.238,12 €, indeks izvršenja je 129% u odnosu na ostvareno u 2023. godini.

U prilogu ovog obrazloženja nalazi se Izvještaj o godišnjem Izvršenju Financijskog plana za 2024. godinu Pučkog otvorenog učilišta Koprivnica.

**Obrazloženje izvršenja prihoda i rashoda prema ekonomskoj klasifikaciji**

Na razini ukupnih prihoda u odnosu na isto razdoblje prošle godine bilježi se indeks povećanja od 119% u odnosu na prošlu godinu. Izvršenje prihoda za razdoblje 01.01.-31.12.2024. iznosi indeks izvršenja 91%. Na razini ukupnih rashoda u odnosu na isto razdoblje prošle godine bilježi se lagano povećanja od 29%. Indeks izvršenja za rashode za 2024. godinu iznosi 94%. Konačni prikaz prihoda i rashoda za navedeno razdoblje, odnosno iskazani trenutni manjak prihoda u odnosu na rashode, rezultat je dinamike prihoda Pučkog otvorenog učilišta Koprivnica za realizirane programe u izvještajnom razdoblju te ulaganja u nefinancijsku imovinu. Aktivnosti Učilišta rade u punom kapacitetu što je dovelo do većeg ostvarenja prihoda i rashoda u 2023. i 2024. godini.

Kod prihoda pomoći od međunarodnih organizacija (EU projekti) izvršenje je u porastu u odnosu na prošle godine. Ove godine smo zaprimili prihode za šest EU projekata na navedenom kontu, od kojih su dva završila, te je iznos prihoda 37.519,92 €, što je indeks izvršenja od 127 % u odnosu na 2023. Tijekom narednog izvještajnog razdoblja očekuje se više prihoda čime će se nivelirati preneseni manjak nastao evidentiranjem rashoda za realizaciju EU projekata.

U 2024. godini primili smo sredstva iz nenadležnog proračuna za glazbeno-scensku djelatnost od Ministarstva kulture i medija i Hrvatskog audiovizualnog centra (HAVC), u povećanom iznosu od 51.230,89 € (indeks odstupanja u odnosu na 2023. je 245%).

Pomoći temeljem prijenosa EU povećale su se u odnosu na prošlu godinu i to za 9%.

Manje odstupanje bilježi se na vlastitim prihodima ostvarenim od prodaje proizvoda i robe te pružanih usluga. Smanjeni su prihodi od pružanih usluga u obrazovnoj i kino djelatnosti u POU Koprivnica, te je ove godine index odstupanja 96% u odnosu na isto razdoblje prošle godine, dok je indeks izvršenja za 2024. 84%.

Donacije se odnose na prihod od HUZIP-a za planirani koncert, a plan je iznosio 700,00 €. Plan je izvršen u 100% iznosu.

Povećanje u prihodima izvršilo se na prihodima iz nadležnog proračuna (indeks odstupanja 127%), a indeks izvršenja u odnosu na plan 2024. je 97%. Navedeni prihod troši se za podmirenje rashoda za zaposlene, materijalne i financijske rashode, rashode za nabavu dugotrajne nefinancijske imovine, te rashode programske djelatnosti.

Troškovi rashoda za zaposlene povećali su se u odnosu na prošlu godinu (index odstupanja je 126% u odnosu na isto razdoblje prošle godine). Vrijednosno najveći rashodi evidentirani su za plaće za 16 radnika koji su gotovo u cijelosti financirani iz nadležnog proračuna te ostala materijalna prava svih radnika (jubilarne nagrade, naknada za prehranu te prijevoz na posao i s posla, službena putovanja i stručna usavršavanja) temeljem novog Kolektivnog ugovora za zaposlene u ustanovama kulture Grada Koprivnice potpisanog 30.1.2023., I. Dodatka Kolektivnom ugovoru za zaposlene u ustanovama kulture Grada Koprivnice od 29. rujna 2023. g. te II. Dodatka Kolektivnom ugovoru za zaposlene u ustanovama kulture Grada Koprivnice od 22. ožujka 2024. g, III. Dodatkom Kolektivnom ugovoru za zaposlene u ustanovama kulture Grada Koprivnice od 5. prosinca 2024. g. u iznosu 371.201,76 EUR. Rashod za plaće blago je povećan zbog povećanja plaće prema II. Dodatku Kolektivnog ugovora za zaposlene u ustanovama kulture Grada Koprivnice od 22. ožujka 2024. i III. Dodatkom Kolektivnom ugovoru za zaposlene u ustanovama kulture Grada Koprivnice od 5. prosinca 2024. g.

Ostali rashodi za zaposlene smanjili su se u odnosu na 2023. g. zbog manjih isplata naknada za zaposlene. Isplatio se regres, božićnica, dar djeci, nagrade te 2 jubilarne nagrade u 12 mjeseci 2024. (indeks odstupanja 95%). Naknade troškova zaposlenih tj. troškovi službenih putovanja, naknade za prijevoz i stručnog usavršavanja smanjeni su u odnosu na prošlu godinu (index odstupanja je 95% u odnosu na isto razdoblje prošle godine).

Rashodi za materijal i energiju povećali su se zbog veće potrošnje uredskog materijala i potrošnje energije za POU Koprivnica u 12. mjeseci 2024. godine (index odstupanja je 126% u odnosu na prošlu godinu). Rashodi za materijal i energiju blago se povećali zbog povećanja cijena na tržištu.

U odnosu na prošlu godinu najviše su se povećali rashodi za usluge gdje se najveći rashodi za intelektualne usluge i usluge investicijskog održavanja (index odstupanja je 119% u odnosu na prošlu godinu).

Najveće povećanje bilježimo kod naknada troškova osobama izvan radnog odnosa zbog isplata financijske potpore vanjskim suradnicima u projektu GO DIGITAL.

Veće povećanje bilježi se na ostalim nespomenutim rashodima u odnosu na prošlu godinu (index odstupanja je 145%) za ostale nespomenute rashode zbog obračuna PDV-a za posljednje razdoblje oporezivanja i godišnjeg usklađenja, te izračuna pro rate za 2024 koja se ove godine smanjila.

U odnosu na prošlu godinu smanjeni su financijski troškovi za plaćanje naknade banci za bankarske usluge za usluge kartičnog poslovanja (index odstupanja je 97% u odnosu na prošlu godinu).

Rashodi za nabavu nefinancijske imovine povećani su zbog nabave projektora za vanjsko kino, računalne opreme, nabave rasvjete i razglasa za dvoranu Domoljub te sanacije i uređenja ulaznog prostora dvorane Domoljub. Isti su izvršeni u 100% iznosu dok je index odstupanja je 155% u odnosu na prošlu godinu.

Ukupni manjak za 2024. g. u visini od 26.343,73 € nastao je kao rezultat prenesenog viška prihoda poslovanja POU Koprivnica iz 2023. u visini od 49.885,66 € umanjenog za ostvareni manjak prihoda poslovanja na bazi godine 76.229,39 €.

**Prihodi i rashodi po izvorima financiranja**

Planirani prihodi za 2024. g. realizirani su prema izvorima financiranja kako slijedi:

Najznačajniji prihodi ostvareni su od pomoći unutar općeg proračuna.

**Prihodi iz općih prihoda i primitaka** planiran je u visini od 413.448,00 € u skladu s dogovorom i limitima danim od strane Osnivača, a godišnje izvršenje je u iznosu od 401.660,59 € s uključenim prenesenim metodološkim manjkom ostvarenim na kraju 2023. godine. Bilježi se blago povećanje u odnosu na isto razdoblje 2023. godine (indeks odstupanja 125%). Prihod je utrošen za podmirenje rashoda za zaposlene, materijalne rashode, rashode nastale realizacijom programskih aktivnosti.

**Vlastiti prihodi** planirani su u visini od 283.843,00 €, a izvršenje je u iznosu od 237.350,29 € što je indeks odstupanja od 84% od ukupno planiranih ili 95% u odnosu na prošlu godinu. Prihod je utrošen za podmirenje rashoda za zaposlene, materijalne rashode, rashode nastale realizacijom programskih aktivnosti najviše u filmskoj i obrazovnoj djelatnosti.

**Prihodi za posebne namjene - komunalna naknada** – planiran je iznos u visini od 18.251,00 €, a izvršenje je u iznosu od 18.218,04 €. Izvršenje se odnosi na troškove investicijskog održavanja. Potrošnja je smanjena u odnosu na 2023. g. dok je u 2024. izvršeno samo 100% od ukupno planiranog

**Prihod od pomoći** prikazuje financijske podatke o planiranim i ostvarenim tekućim pomoćima iz nenadležnih proračuna i pomoći iz EU, a odnosi se na prihode poslovanja koji se financiraju iz državnog proračuna za programsku djelatnost ustanove i iz županijskog proračuna za financiranje programske djelatnosti. Dio planiranih prihoda iz nenadležnog proračuna financirat će kapitalni rashod, odnosno rashod za nabavu nefinancijske imovine. Izvršenje je u iznosu od 51.230,89 € što je izvršenje od 90% u odnosu na plan, no u odnosu na prošlu godinu indeks izvršenja pokazuje povećanje od 245%.

**Pomoći unutar općeg proračuna EU** projekti planirane su u iznosu od 2.999,00 €, a izvršeno je 9.679,00 € što je indeks odstupanja od 323% od ukupno planiranih ili 109% u odnosu na prošlu godinu jer je dio navedenih prihoda i rashoda planiran kroz višak prihoda poslovanja. Navedenim prihodom financiraju se aktivnost u Eu projektima u skladu s potpisanim ugovorima.

**Pomoći iz EU** planirani su u visini od 58.355,00 €, a godišnje izvršenje je u iznosu od 37.519,92 € ili 64% od ukupno planiranih, 127% u odnosu na prošlu godinu. Prihod očekujemo i u sljedećem izvještajnom razdoblju.

**Prihodi od nefinancijske imovine i naknada štete s osnove osiguranja** planirani su u iznosu od 20.650,00 € te se plan za 2024 godinu izvršio u 100% iznosu dok je u odnosu na prošlu godini indeks izvršenja 1589%.

**Donacije** su planirane za prihod od strane HUZIP-a u iznosu od 700,00 € te su se u istom iznosu i izvršile.

Rashodi su utrošeni u skladu s planiranim izvorima financiranja te usklađeni s prihodima.

**Rashod iz izvora općih prihoda** i primitaka je planiran je u visini od 388.321,00 € u skladu s dogovorom i limitima danim od strane Osnivača, a godišnje izvršenje je u iznosu od 387.877,64 € što je indeks odstupanja od 100% od ukupno planiranih ili 120% u odnosu na prošlu godinu, a utrošeni su za rashode zaposlenih i materijale troškove.

**Rashod iz vlastitih prihoda** planirani su u visini od 360.001,00 €, a izvršenje je u iznosu od 308.886,09 € što je indeks odstupanja od 86% od ukupno planiranih ili 118% u odnosu na prošlu godinu. Sredstva su utrošena na troškove za zaposlene, materijale troškove kao i troškove za nefinancijsku imovinu.

**Rashod od prihoda za posebne namjene** - komunalna naknada - planiran je iznos u visini od 18.251,00 €, a izvršenje je u iznosu od 18.218,04 €. Izvršenje se odnosi na troškove investicijskog održavanja. Potrošnja je smanjena u odnosu na 2023. g. dok je u 2024. izvršeno 100% od ukupno planiranog.

**Rashod s osnove prihoda pomoći** odnose se na pomoći unutar općeg proračuna i pomoći od strane EU. Godišnje izvršenje je u iznosu od 116.906,35 € što je indeks odstupanja od 24% od ukupno planiranih ili 221% u odnosu na prošlu godinu, a utrošeni su za troškove planirane za programsku djelatnost i potrebe provođenja EU.

**Rashod s osnove prihoda donacija** strane HUZIP-a je planiran za koncert u iznosu od 700,00 € te se u istom iznosu i izvršio.

**Rashod s osnove prihoda od nefinancijske imovine i naknada štete s osnove osiguranja** planirani su u iznosu od 20.650,00 € te se isti izvršio u 100% iznosu. Planirani iznos utrošio se u drugoj polovici godine za dodatna ulaganja na građevinskim objektima (rekonstrukcija dvorane Domoljub).

Omjerom ostvarenih prihoda i rashoda za ovu izvještajnu godinu Učilište je ostvarilo negativan rezultat poslovanja od 26.343,73 €. Višak prihoda poslovanja iz 2023. godine iznosi 49.885,66 €.

Ostvareni viškovi i manjkovi po izvorima financiranja na dan 31.12.2024. godine koji će biti uključeni u I. Izmjene i dopune Financijskog plana ustanove utrošit će se u skladu s aktivnostima, a manjkovi nastojati pokriti tijekom 2025. godine sukladno Odluci Upravnoga vijeća o utvrđivanju i raspodjeli rezultata iz 2024. godine.

**Izvještaj računa financiranja prema izvorima financiranja**

**Ostvarenje prenesenog rezultat poslovanja prema izvorima financiranja u 2024.:**

|  |  |
| --- | --- |
| **Izvori financiranja** | **Rezultat poslovanja** |
| **Izvor 1** | ***-25.127,45*** |
| **Izvor 29** | **73.166,81** |
| **Izvor 452** | **-1.213,78** |
| **Izvor 482** | **-530,89** |
| **Izvor 484** | **3.590,97** |
| **UKUPNO:** | **49.885,66** |

Preneseni rezultat poslovanja izvršio se u prema tablici u prilogu.

**Rashodi po funkcijskoj klasifikaciji**

Planirani su rashodi u iznosu od 906.074,00 eura. Od ukupno planiranih rashoda za 2024. g. ostvareno je 853.238,12 €, što je ostvarenje od 94% u odnosu na planirano u 2024. g., dok u odnosu na izvršenje plana za 2023. g., index povećanja iznosi 129%. Povećanje troškova odnosi se u najvećoj mjeri na troškove ulaganja u nekretnine i opremu, aktivnosti u EU projektima a, većina uloženih sredstava je iz vlastitih prihoda za izvršavanje navedenih aktivnosti.

Po funkcijskoj klasifikaciji dijelimo ih na rashode za obrazovanje i rashode za kulturu.

Rashodi za kulturu planirani su u iznosu od 762.620,00 €, a ostvareno je 721.088,90 €, što je 95% od ukupno planiranih, dok u odnosu na izvršenje plana u 2023. g. index povećanja iznosi 126%. Rashodi se odnose na rashode za zaposlene, materijalne rashode, rashode nastale realizacijom glazbeno-scenskih aktivnosti.

Rashodi za obrazovanje planirani su u iznosu od 143.454,00 €, a ostvareno je 132.149,22 €, što je 92% od ukupno planiranih, dok u odnosu na izvršenje plana u 2023. g. index povećanja iznosi 145%.

**POSEBNI DIO**

**Programska klasifikacija**

**A300401 Centar za cjeloživotno učenje - izvor financiranja: opći prihodi i primici/1, prihodi za posebne namjene/35, prihodi od nefinancijske imovine/61 i vlastiti prihodi/29**

Za financiranje Centra za cjeloživotno učenjeplaniran je iznos od 51.310,00 € koji se odnosi na materijalne rashode, financijske rashode te rashode za nabavu proizvedene dugotrajne imovine. Ostvaren je iznos od 42.570,66 € što je ostvarenje od 83% u odnosu na planirano. Iz općih prihoda i primitaka planirani su materijalni rashodi koji su se izvršili u gotovo ukupnom iznosu (indeks izvršenja 99%) te su utrošeni za energente i usluge, dok su se financijski rashodi izvršili u iznosu od 3% za provedene bankarske troškove. Troškove koje smo planirali iz vlastitih prihoda odnose se na materijalne rashode koji su se izvršili u iznosu od 39%, dok su se rashodi za dugotrajnu imovinu izvršili u iznosu od 102%. Prihodi za posebne namjene planirani su za investicijsko održavanje zgrade na Trgu J. bana Jelačića 6 te su se izvršili u 100% iznosu. Iz izvora prihod od nefinancijske imovine imali smo trošak za nabavu opreme.

**A300404 Andragoška djelatnost - izvor financiranja: vlastiti prihodi/29 i pomoći unutar proračuna/42**

Zbog nedovoljnih sredstava iz općih prihoda i primitaka planirani su rashodi u iznosu od 156.011,00 € za obrazovni program u zgradi Domoljuba. Od ukupno planiranih sredstava ostvareno je 127.862,24 € što je ostvarenje od 82% od planiranog u 2024. godini. U 2024. iz vlastitih prihoda planirano je povećanje materijalnih rashoda, ponajviše intelektualnih usluga za obrazovne programe, a izvršenje je bilo u iznosu od 81%. Na financijske rashode utrošeno je 794,54 €, a odnose se na bankarske usluge. Za nabavu dugotrajne imovine koristila su se isključivo vlastita sredstva za kupnju uredskog namještaja i novih računala za obnovu informatičke učionice, a realizacija iznosi 20.618,30 € što je 89% od planiranog. U ovoj aktivnosti planirali smo i prihod iz općeg proračuna koji smo utrošili na Tjedan cjeloživotnog učenja u prosincu 2024.

**A300412 ESCAPE TO HAPPINESS - izvor financiranja: EU**

U 2024. godini planirane su bile aktivnosti u projektu „Escape to happiness“. Nositelj projekta je Zasavska ljudska univerza, POU Koprivnica je partner. Projekt se provodi od 31.12.2022. do 30.4.2025., a svrha mu je razviti inovativne koncepte i metode obrazovanja za odrasle. Planirana su sredstava u iznosu od 14.405,00 €, realizirano je 14.402,98 € što je 100 % od planiranog. Realizirani troškovi odnose se na plaće, materijane rashode i nabavu računala.

**A300801 Glazbeno–scenska djelatnost - izvor financiranja: opći prihodi i primici/1, prihodi za posebne namjene/35, prihodi od nefinancijske imovine/61 i pomoći unutar proračuna/42**

Za financiranje glazbeno-scenske djelatnosti u Učilištu planiran je iznos od 364.652,00 €, a realizirano je 364.214,75 €, što je 100% od ukupno planiranog. Isti se odnosi na osiguranje sredstava za rashode zaposlenih temeljem Kolektivnog ugovora za zaposlene u ustanovama kulture Grada Koprivnice za 16 radnika iz općih prihoda i primitaka gdje je realizirano 100% u odnosu na planirano. Temeljem ovogodišnjeg utroška planirani su i materijalni rashodi koji se odnose na rashode za materijal i energiju te rashodi za usluge, a realizirani su u iznosu od 100% od planiranog iz općih prihoda i primitaka. Iz izvora komunalne naknade planirani su troškovi za investicijsko održavanje zgrade Domoljub te su iskorišteni u 100% iznosu. Planirali smo i rashod od pomoći iz općeg proračuna od strane Ministarstva kulture za održavanje glazbeno scenskog programa koji se izvršio u iznosu od 7.099,99 € što je 95% od planiranog.

**A300802 Filmska djelatnost - izvor financiranja: vlastiti prihodi/29, opći prihodi i primici/1, pomoći unutar proračuna42, i pomoći iz EU**

Za financiranje filmske djelatnosti planiran je iznos od 140.742,00 € za zgradu Kina „Velebit”, a ostvareno je 130.470,34 €, što je 93% od planiranog. Planirana su sredstva iz općih prihoda i primitaka za najam filmova i promidžbu filmskih naslova, a indeks izvršenja je 99%. U 2024. godini iz vlastitih prihoda planirani su materijalni rashodi u iznosu od 64.270,00€, a ostvareno je 50.871,58€, a izvršenje je 79%. Realizirana je nabava projektora za vanjsko kino u iznosu od 67.190,30 €, od navedenih sredstava 20.000,00 € je realizirano od pomoći iz općeg proračuna, 20.000,00 € od prihoda nefinancijske imovine, 17.706,24 € iz vlastitih prihoda. Rashodi za nabavu dugotrajne imovine iz vlastitih prihoda su realizirani u iznosu od 117% dok su iz ostalih prihoda realizirani u 100% iznosu što se vidi u tablici koja je prilog ovom izvještaju. Pomoći iz EU planirani su za troškove u sklopu prijave Europa Cinemas organizaciji. Realizacija je izvršena u iznosu od 103% za materijalne rashode i nabavu videonadzora za zgradu kina Velebit.

**A300803 Glazbeno–scenska djelatnost - izvor financiranja: vlastiti prihodi/29, pomoći unutar općeg proračuna/42, donacije/52**

Za financiranje glazbeno-scenske djelatnosti iz vlastitih sredstava planiran je iznos od 66.080,00 €, od kojeg se najveći dio odnosi na rashode za zaposlene, a izvršili su se u iznosu od 99%. Također su planirani i materijalni rashodi za troškove dvorane Domoljub u iznosu od 22.400,00 € te izvršenje iznosi 19.051,67 €. Nabava dugotrajne imovine za tepih iznosila je 492,45 što je 82% od planiranog. Pomoći iz općeg proračuna realizirale su za plaće u 100% iznosu, a planirane su u okviru Tjedna cjeloživotnog učenja. Za potrebe glazbeno scenske djelatnosti planirali smo i 700,00 € za koncert iz izvora donacija. Izvršenje navedenog izvora iznosilo je 100%.

**K300806 Rekonstrukcija dvorane Domoljub - izvor financiranja: prihod za posebne namjene/35, vlastiti prihodi/29 i pomoći unutar općeg proračuna/42**

Financiranje ove aktivnosti planirano je za nastavak rekonstrukcije dvorane Domoljub iz nenadležnog proračuna temeljem prijave na natječaj Ministarstva kulture za 2024. godinu planirano je 20.000,00 € što je i izvršeno.

Za isti program iz nadležnog proračuna u 2024. godini realizirano 5.000,00 € za opremu i 15.000,00 € za sanaciju dvorane Domoljub te su također u istom iznosu izvršeni. Iz vlastitih sredstava se knjižio iznos od 32.551,43 € za nabavu nabave rasvjete i razglasa za dvoranu Domoljub, te sanacije i uređenja ulaznog prostora dvorane Domoljub. Za navedenu nabavu indeks izvršenja iznosi 100%.

**A300807** **- COLLABORATE TO INNOVATE- izvor financiranja: EU**

U 2024. planirali smo projekt REGIONAL SYNERGY FOR NEW CINEMA GOING EXPERIENCE iz programa **COLLABORATE TO INNOVATE** u kojem je POU Koprivnica partner nositelju **Otvorenom univerzitetu Subotica, Srbija**. Ukupni realizirani iznos za 2024. bio je 16.238,17 € , a utrošio se na plaće, uredski materijal, računalne usluge, zakupnine za filmove te intelektualne usluge. Za navedenu aktivnost izvršenje je 105%.

**A600210 ERASMUS+ KA1 GO DIGITAL - izvor financiranja: EU**

U 2024. godini planiran je projekt koji jeUčilištu odobren iz Erasmus+ KA1 programa, Go Digital! Projekt za jačanje digitalnih vještina osoblja počeo je 1. rujna 2023. i trajao je do 31. kolovoza 2024. Planirani iznos od 6.590,00 € dok je realizacije bila 97%. Navedeni iznos utrošen je za potrebe stručnog osposobljavanja zaposlenika, naknada za vanjske suradnike i službena putovanja.

**A600211 ERASMUS+ KA2 BU.BI - izvor financiranja: EU**

U trećem projektu POU Koprivnice planirali smo iznos od 12.854,00 €, koji je odobren iz programa Erasmus+ KA2. Projekt je započeo 1. studenoga 2023., a traje do 31. listopada 2025. godine. Planirani rashodi odnose se na rashode za zaposlene i materijalne troškove, a realizirani su u iznosu od 9.852,59 €.

**A600213 ERASMUS+ AKREDITACIJA - izvor financiranja: EU**

Pučkom otvorenom učilištu Koprivnica je u siječnju 2025. godine odobrena Erasmus akreditacija za područje obrazovanja odraslih za razdoblje od 4 godine. U okviru prve godine akreditacije odobrena su sredstva za prvi akreditirani projekt, koji traje od 1.6.2024. U prosincu 2024. godine održana je prva aktivnost, pozvani stručnjak Ana Mirković iz Srbije je održala trodnevni interni trening svih djelatnika POU Koprivnica na temu komunikacije i timskog rada. Ukupno odobrena sredstva za prvu godinu akreditacije iznose 8.545,00 EUR, no izvršenje za 2024. iznosi 755,00 €.

**Zakonske i druge podloge na kojima se zasnivaju programi**

Pučko otvoreno učilište Koprivnica je javna ustanova u kulturi koja obavlja svoju djelatnost u skladu sa Statutom Učilišta Koprivnica (KLASA: 002-03/24-01/1; URBROJ: 2137-80-24-1, od 26.06.2024.) te u skladu sa Zakonom o pučkim otvorenim učilištima (NN 54/97, 5/98, 109/99, 139/10), Zakonom o ustanovama (NN 76/93, 29/97, 47/99, 35/08, 127/19, 151/22), Zakonom o kulturnim vijećima i financiranju javnih potreba u kulturi (NN 83/22), Zakonom o proračunu (NN 87/08, 13/12, 15/15, 144/21), Zakonom o fiskalnoj odgovornosti (NN 111/18, 83/23), Pravilnikom o proračunskom računovodstvu i računskom planu (NN 124/14, 115/15, 87/16, 3/18, 126/19, 108/20, 158/23), Pravilnikom o financijskom izvještavanju u proračunskom računovodstvu (NN 3/15, 135/15, 2/17, 112/18, 126/19, 145/20, 32/21, 37/22) Zakonom o porezu na dodanu vrijednost (NN 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 33/23, 114/23, 35/24), Pravilnikom o planiranju u sustavu proračuna (NN1/24), Pravilnik o polugodišnjem i godišnjem izvještaju o izvršenju proračuna (NN 24/13, 102/17, 1/20 i 147/20, 85/23) kao i Pravilnicima te Procedurama propisanim od strane Učilišta. Redovna djelatnost Učilišta ostvaruje se u skladu sa Zakonom o radu (NN 93/14, 127/17, 98/19, 151/22, 64/23), Kolektivnim ugovorom za zaposlene u ustanovama kulture Grada Koprivnice od 30.siječnja 2023. g. i I. Dodatkom Kolektivnom ugovoru za zaposlene u ustanovama kulture Grada Koprivnice od 29. rujna 2023. g., II. Dodatkom Kolektivnom ugovoru za zaposlene u ustanovama kulture Grada Koprivnice od 22. ožujka 2024. g. ., III. Dodatkom Kolektivnom ugovoru za zaposlene u ustanovama kulture Grada Koprivnice od 5. prosinca 2024. g. te drugim općim aktima donijeti od Upravnog vijeća Učilišta koji su u skladu s važećim zakonskim propisima.

**Usklađenost ciljeva, strategije i programa s dokumentima dugoročnog razvoja**

Svi programi, strategija i planski ciljevi donose se u skladu s planom i programom djelatnosti za narednu godinu i strateškim odrednicama Grada kao osnivača ustanove.

**Ciljevi provedbe programa i pokazatelji uspješnosti kojima će se mjeri ostvarivanje tih ciljeva.**

***Pokazatelji uspješnosti***

1. **Glazbeno scenska djelatnost**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Izvor podataka** | **Polazna vrijednost**  **(2023.)** | **Ciljana vrijednost**  **(2024.)** | **Ostvarena vrijednost**  **(2024.)** |
| Povećanje broja posjetitelja kazališnih predstava  za odrasle | Poticanje kazališne publike na češći dolazak u kazalište | broj | Učilište | 1.358 | 2.270 | 1.386 |
| Povećanje broja posjetitelja kazališnih predstava za djecu | Poticanje djece i njihovih roditelja na češći dolazak na predstave | broj | Učilište | 3.766 | 2.000 | 2.737 |
| Povećanje broja posjetitelja koncerata | Nuditi i poticati na raznovrsnije oblike koncertne djelatnosti | broj | Učilište | 756 | 1.500 | 837 |
| Povećanje broja posjetitelja organiziranih kazališnih predstava za učenike | Poticati na konzumaciju kult.događanja od najranije dobi | broj | Učilište | 6.080 | 3.200 | 4.425 |

1. **Obrazovna djelatnost**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Izvor podataka** | **Polazna vrijednost**  **(2023.)** | **Ciljana vrijednost**  **(2024.)** | **Ostvareno vrijednost**  **(2024.)** |
| Broj programa obrazovanja financiranih preko vaučera Hrvatskog zavoda za zapošljavanje | Poticati građane na lokalnoj i regionalnoj razini na uključivanje u ponuđene verificirane i neverificirane programe | broj | Učilište | 5 | 7 | 14 |
| Ukupan broj polaznika obrazovnih programa i edukacija (radionice i sl.) | Poticanje na stjecanje novih građanskih i poslovnih originalnih kompetencija | broj | Učilište | 544 | 588 | 936 |

Napomena: ovi pokazatelji rezultata izrađeni su u 2021. godini, zbog stupanja na snagu novog Zakona o obrazovanju odraslih, koji zahtijeva izradu programa obrazovanja prema novoj metodologiji, stoga veliki broj „starih“ programa se više ne smije provoditi. S obzirom na navedeno, za 2023. godinu smo uveli novi pokazatelj rezultata - broj programa koji se mogu financirati preko vaučera (mogućnost financiranja preko vaučera stupila na snagu od 1. travnja 2022.).

1. **Kino djelatnost**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Izvor podataka** | **Polazna vrijednost**  **(2023.)** | **Ciljana vrijednost**  **(2024.)** | **Ostvarena vrijednost**  **(2024.)** |
| Povećanje broja gledatelja na redovnim projekcijama | Poticati kino gledatelje na češći dolazak u kino | broj | Učilište | 2.3738 | 18.000 | 20.612 |
| Povećanje br. učenika na organiziranim kino projekcijama za djecu/učenike | Poticanje djece od predškolske do učeničke dobi na organizirane i programski definirane projekcije | broj | Učilište | 4.640 | 2.750 | 2.915 |
| Program filmske edukacije za djecu i mlade | Educirati djecu i mlade o medijskoj kulturi | broj | Učilište | 4 | 3 | 4 |
| Povećanje broja gledatelja na posebnim programima | Poticati građane na gledanje filmova EU produkcije i neameričkog područja | broj | Učilište | 2.831 | 1.000 | 3.220 |

Učilište nastavlja razvoj svoja tri programska odjela: Odjela za obrazovanje, cjeloživotno učenje i EU projekte, Odjela za glazbeno-scensku kulturu i amaterizam i Odjela za filmsku, video i medijsku kulturu

* Učilište je u segmentu glazbeno-scenske djelatnosti poticalo suradnju s izvangradskim područjima putem suradnje sa školama, vrtićima, nastavnicima, roditeljima, što je vidljivo po rezultatima
* I dalje je kino Velebit među vodećim nezavisnim kinima u Republici Hrvatskoj, zahvaljujući modernoj opremi i posebnim programima
* Ustanova se orijentira na EU fondove kao na jedan od izvora financiranja ustanove
* Učilište razvija partnerske modele na lokalnoj i regionalnoj razini razvojem klastera/konzorcija i sl. uključujući sve ključne dionike kao što su HZZ, lokalni i regionalni gospodarski subjekti, Grad kao Osnivač, Koprivničko-križevačka županija i sl.

**Ishodište i pokazatelji na kojima se temelje izračuni i ocjene potrebnih sredstava za provođenje programa**

Planirani prihodi Učilišta za 2024. godinu iznosili su 855.121,00 €, a realizirani su u iznosu od 777.008,73 € i odnose se na:

Prihod iz nadležnog proračuna – proračuna Grada Koprivnice ostvaren je prema Financijskom planu za 2024. godinu u iznosu od 401.660,59 €, a odnosi se na financiranje aktivnosti glazbeno-scenske djelatnosti, centra za cjeloživotno učenje te dio sredstava za filmsku djelatnost.

Vlastiti prihodi realizirani su u visini od 237.350,29 €, bez uključenog viška prihoda, a isti se odnose na prihod od prodaje usluga, prihod od najamnina i ostale nespomenute prihode. Ostvareni prihod trošimo na financiranje redovnog poslovanja, materijalnih troškova Učilišta te financiranja dijela programske djelatnosti kao i nabavu nefinancijske imovine. Vlastiti prihodi su smanjeni su u odnosu na prošlu godinu, a indeks izvršenja iznosi 95%.

Prihod od pomoći odnosi se na tekuće i kapitalne pomoći te su se izvršile u iznosu od 98.429,81€ što je indeks povećanja od 166%, a realizacija u odnosu na plan je 83%. Iz nenadležnog proračuna koji je realiziran u visini 51.230,89 €. sredstva za kapitalne pomoći u visini 40.000,00 €, realizirana su iz nenadležnog proračuna Ministarstva kulture sukladno prijavljenim programima, a odnose se na prihod koji se namjenski utrošio za rekonstrukciju dvorane Domoljub. Razlika realiziranih prihoda utrošila se na najamnine kazališnih predstava i organizaciju koncerata u dvorani Domoljub te za najamnine filmova financiranih od strane HAVC-a.

Prihod od pomoći međunarodnih organizacija te institucija i tijela EU realizirano je u iznosu od 9.679,00 €. Prihod se odnosi na 5 projekta, na projekt BRIDGE, BU.BI, ESCAPE, REGIONAL SYNERGY i EUROPA CINEMAS.

Pomoći temeljem prijenosa EU realizirani su iznosu od 9679,00 €, a indeks izvršenja u odnosu na prošlu godinu iznosi 109%. Prihod se odnosi na projekte KOKU i GO DIGITAL.

Učilište je ostvarilo negativan rezultat poslovanja od -76.229,39 €. S obzirom na to da se dio prihoda na kraju godine u sustavu riznice priznaje po načelu novčanog tijeka, pozitivan rezultat poslovanja postići će se u 2024. Preneseni višak prihoda poslovanja iz 2023. godine je 49.885,66 € te konačni rezultat poslovanja za 2024. iznosi -26.373,39 €.

Glazbeno-scenska djelatnost Pučkog otvorenog učilišta Koprivnica je tijekom 2024. godine provodila programe koji su realizirani uz podršku proračunskih sredstava Grada Koprivnice, Ministarstva kulture i medija Republike Hrvatske, Hrvatske udruge za zaštitu izvođačkih prava, sredstvima Koprivničko-križevačke županije te vlastitim sredstvima. Suradnja je ostvarena s kazališnim kućama, umjetničkim organizacijama, glazbenim umjetnicima iz Hrvatske i inozemstva, udrugama i amaterskim društvima.

Tijekom 2024. godine ukupno je realizirano 20 kazališnih predstava za građanstvo, u 22 izvedbe od kojih: 12 kazališnih predstava za djecu u 14 izvedbi koje je posjetilo 2737 gledatelja, dok je na 8 kazališnih predstava u 8 izvedbi organiziranima za odrasle bilo 1.386 gledatelja, što ukupno čini 4.123 gledatelja.

Što se tiče glazbenog dijela programa, organizirali smo 4 koncerta. Ukupno je na tim koncertima bilo 837 posjetitelja.

Za djecu koja pohađaju dječje vrtiće i učenike osnovnih škola s područja Koprivničko-križevačke županije i grada Koprivnice tijekom 2024. godine organizirali smo 12 predstava u 14 izvedbi koje je pogledalo 2.737 djece.

Obilježili smo Noć kazališta 2024. dječjom predstavom „Bajka o zlatnoj ribici“ kazališta Prijatelj.

Ministarstvo kulture i medija sufinanciralo je programe kazališne djelatnosti s 3.000,00 EUR i koncertne djelatnosti s 2.500,00 EUR, dok smo od Koprivničko-križevačke županije dobili 1.000,00 EUR za projekt „Snovi igrom postaju stvarni“ te 600,00 EUR za predstavu „Kad svijeće dogore“.

U kinu Velebit se u 2024.godini održalo se 24 različita programa. Uz već tradicionalno obilježavanje Međunarodnog dana sjećanja na žrtve holokausta, Ženijalne dane, Reviju frankofonog filma, ciklusa Rendez-vous au cinema, cikluse festivalskih filmova (njih 7), Ljetnog kina pod zvijezdama, obilježavanje Svjetskog dana audiovizualne baštine, održao se i Mjesec našeg filma ( program hrvatskih filmova). Održane su i dvije koprivničke premijere filmova uz dolazak filmske ekipe: film „Šalša“ redatelja predstavili su redatelj Dražen Žarković, glumac Momčilo Otašević, glumica Ivana Gulin i producentica Ana Grbac, a film „Proslava“ (osvojio Veliku zlatnu arenu za najbolji hrvatski film te Zlatne arene za scenarij, najbolju mušku ulogu i fotografiju te nagradu Kino mreže), predstavili su redatelj Bruno Anković, književnik Damir Karakaš, location manager Ante Gašpar te glumica Klara Fiolić. Koprivnica je, uz još samo Rijeku, Split, Zagreb i Gospić imala čast ugostiti filmsku ekipu Proslave. Održane su 4 senzorne projekcije s 259 gledatelja.

Festival poljskog filma po prvi put je održan u kinu Velebit u prosincu. Glavni organizator je poljska Zaklada “Nowa Przestrzeń” iz Varšave, a partner Zaklade je Poljsku kulturnu udrugu “Polonez” iz Splita koja je suorganizator festivala. Festival poljskih filmova se već nekoliko godina održava u Splitu, održao se i u Puli, Rijeci, Varaždinu, a sada se priključuje i kino Velebit. Festival je započeo s tri naslova u prosincu (Dvojnik, Subuk i Kruh i sol), a nastavio se u siječnju 2025. godine.

Novost u kinu Velebit bila je i Noć europske kinematografije (na poziv udruženja Europa Cinemas,uz još dva kina u Hrvatskoj). Gledatelji su u kinu Velebit pogledali projekciju fima “Još jedna runda” Thomasa Vinterberga, poslušali kratko predavanje Mire Frakića o stvaralaštvu toga redatelja te sudjelovali u razgovoru o vidljivosti europskog filma na kojem je, uz Miru Frakića, sudjelovala i Martina Petrović, voditeljica MEDIA Deska Hrvatske.

Po prvi puta održao se i EDU ART Festival, koji je zamišljen kao edukativni segment festivala DA2 - ZAGREB DESIGN, ART & ARCHITECTURE FILM FESTIVAL. Festival organizira Udruga Paripikule, i ideja je ponuditi fakultetima i školama koji su na neki način povezani s umjetničkim sadržajem, projekcije filmova koji su bili prikazani na prethodnim izdanjima festivala. Tako su studenti Sveučilišta Sjever pogledali film Richard Leplastrier: Oblikovanje perspektive.

Ukupan broj posjetitelja na posebnim programima bio je 5.380. Na Ljetno kino pod zvijezdama otpada 2.160 gledatelja, što daje brojku od 3.220 gledatelja na ostalim programima. Ukupno je bilo prikazano 101 dugometražni naslov. To nam govori da su Koprivničanci počeli prepoznavati kvalitetu filmova u ciklusima festivalaca, ciklusima autora te drugim programima.

U 2024. godini, rekordnoj u posljednjih pet godina, u POU Koprivnica je obrazovne programe, verificirane i neverificirane te tečajeve, radionice i predavanja pohađalo 936 polaznika u 59 grupa.

Od verificiranih programa izrađenih prema „staroj“ metodologiji provodili smo jedino program osposobljavanja za poslove dadilje, i to za 3 grupe od ukupno 40 polaznika. Od verificiranih programa izrađenih prema novoj metodologiji, koji se mogu financirati putem vaučera za obrazovanje HZZ-a za zaposlene i nezaposlene osobe, provodili smo sljedeće programe: program obrazovanja za stjecanje mikrokvalifikacije internet marketing i brendiranje za 2 grupe od ukupno 23 polaznika, program obrazovanja za stjecanje mikrokvalifikacije rukovanje viličarom u skladišnom prostoru za grupu od 5 polaznika, program obrazovanja za stjecanje mikrokvalifikacije rukovanje viličarom u logistici i prometu za grupu od 3 polaznika, program obrazovanja za stjecanje djelomične kvalifikacije knjigovođa/knjigovotkinja za grupu od 8 polaznika, program obrazovanja za stjecanje djelomične kvalifikacije njegovatelj/njegovateljica u institucionalnoj i izvaninstitucionalnoj skrbi o starijim i nemoćnim osobama za grupu od 7 polaznika, program obrazovanja za stjecanje djelomične kvalifikacije pomoćnik u nastavi/pomoćnica u nastavi za 3 grupe od ukupno 61 polaznika, program obrazovanja za stjecanje mikrokvalifikacije klasične i korektivne tehnike šminkanja za grupu od 11 polaznika.

Organizirali smo i program osnovnog obrazovanja odraslih, i to 7. razred za 5 polaznika te 8. razred za 11 polaznika.

Od neverificiranih programa (tečajeva, edukacija i radionica) proveli smo sljedeće: tečaj crtanja i slikanja za djecu od predškolskog uzrasta do 6. razreda osnovne škole za 2 grupe polaznika od ukupno 26 polaznika, 4 ciklusa edukacije za pomoćnika u nastavi u trajanju od 20 nastavnih sati za ukupno 8 polaznika, psihodramske radionice za osobni rast i razvoj pod vodstvom psihoterapeutkinje koje su se do kraja lipnja održavale jednom tjedno i koje je pohađalo 5 polaznika, „[Obogati se znanjem“ – radionicu financijske pismenosti Tonija Miluna](https://www.pou-kop.hr/obogati-se-znanjem-radionica-tonija-miluna/) za 268 polaznika, početni tečaj krojenja i šivanja za 2 grupe od 16 polaznika, mini tečaj crtanja i slikanja za grupu od 9 polaznika, mini tečaj šivanja i izrade torbi za grupu od 11 polaznika, individualni konverzacijski tečaj engleskog jezika, radionicu „Dan sretnosti“ za 31 polaznika, radionicu španjolskog jezika i kulture za 14 polaznika, tečaj naprednog Excela za 2 grupe od ukupno 3 polaznika, radionicu „Tips&tricks u postupcima provedbe jednostavnih nabava“ za 14 polaznika, radionicu „Terapija pokretom i plesom“ za 11 polaznika, kratki tečaj krojenja i šivanja „Mali modni dizajneri“ za grupu od 4 polaznika, kratki tečaj heklanja za djecu za grupu od 3 polaznika, radionicu „Znakovni jezik – osnove komunikacije na hrvatskom znakovnom jeziku“ za 15 polaznika, „Capoeira – plesnu radionicu“ za 13 polaznika, radionicu „Lov na blago“ za 3 grupe od ukupno 55 polaznika, foto i video tečaj za grupu od 3 polaznika, tečaj čitanja i učenja pomoću mentalnih mapa za grupu od 9 polaznika, tečaj programiranja i robotike za grupu od 12 polaznika, tečaj Mindfulness za djecu za grupu od 9 polaznika, dramsku radionicu „Morska avantura“ za 14 polaznika, individualni tečaj Excela, tečaj hrvatskog jezika za strance za 2 grupe od ukupno 27 polaznika, kratki tečaj iz osnova Excela za grupu od 22 polaznika.

U okviru 18. Tjedna cjeloživotnog učenja POU Koprivnica je imalo ulogu županijskog koordinatora za Koprivničko-križevačku županiju te je organiziralo i 11 besplatnih radionica na kojima je sudjelovalo ukupno 163 sudionika. 

Što se tiče međunarodne aktivnosti POU Koprivnica u EU projektima, projekt Escape to happiness, odobren u okviru programa Erasmus+ KA2, traje do 30. travnja 2025. godine. Nositelj projekta je Zasavska ljudska univerza iz Trbovlja u Sloveniji, a partneri su, osim iz Slovenije i POU Koprivnica, iz Finske, Portugala, Bosne i Hercegovine, Cipra i Italije. Svrha dvogodišnjeg projekta je razviti inovativne koncepte i metode obrazovanja za odrasle, koje će se fokusirati na postizanje većeg zadovoljstva samim sobom kod odraslih polaznika. Tijekom 2024. godine partneri su izradili zagonetke koje su postale dio kreirane interaktivne logičke igrice Soba za bijeg, izrađeno je 8 modula programa osposobljavanja za odrasle u svrhu postizanja opće dobrobiti odraslih polaznika, održana je trodnevna LTT aktivnost na Cipru u okviru koje su sami treneri testirali sve module, a krajem godine je održana i mobilnost odraslih polaznika u Torinu tijekom koje su i polaznici sudjelovali u svim radionicama kreiranima u okviru modula te tako testirali čitav program osposobljavanja. Ukupni proračun projekta je 250.424,00 EUR, od čega dio od POU Koprivnica iznosi 24.034,00 EUR.

31. kolovoza 2024. godine završio je jednogodišnji projekt Go digital!, koji je odobren Učilištu iz programa Erasmus+ KA1. Cilj projekta je bio jačanje digitalnih znanja i vještina u svrhu što bolje prilagodbe digitalnom dobu. U okviru projekta dvoje djelatnika i dva vanjska suradnika pohađala su tri različita tečaja s ciljem jačanja digitalnih vještina i upoznavanja s najmodernijim digitalnim alatima, kako bi ih primijenili u svom radu u Učilištu. Po povratku s tečajeva svoje novo znanje prenijeli su ostalim djelatnicima Učilišta. Ukupni proračun projekta iznosio je 9.050,00 EUR. Završno izvješće je poslano prema Agenciji za mobilnost i programe EU u listopadu 2024. te je odobreno u prosincu 2024.

Projekt Regional Synergy for New Cinema Going Experience iz programa COLLABORATE TO INNOVATE trajao je do 15. lipnja 2024. godine. Nositelj projekta je bilo kino u okviru Otvorenog univerziteta Subotica (Bioskop Eurocinema), a partnerske organizacije iz Mađarske (kino Belvárosi Mozi), Slovenije (Mestni Kino Ptuj) i Hrvatske (kino Velebit). Cilj projekta je bila uspostava regionalne kino mreže kako bi se stvorio novi model približavanja kina mladoj publici s ciljem povećanja potražnje za europskim filmovima. Ukupni proračun projekta bio je 104.265,00 EUR, od čega dio od POU Koprivnica iznosi 19.474,65 EUR.

Projekt „Beyond lack of Understanding, Beyond disInformation“ iz Erasmus+ KA2 programa traje do 31. listopada 2025. godine. Nositelj projekta je SOCIETA’ COOPERATIVA A.FO.RI.S.MA, a partneri su, osim POU Koprivnica, iz Italije, Grčke i Slovenije. Cilj projekta je bolje upoznati funkcionalnu pismenost i mogućnosti njenog utjecaja na sposobnost prepoznavanja dezinformacija te poboljšanje sposobnosti osoblja partnerskih organizacija u upravljanju inovativnim obrazovnim alatima. Tijekom 2024. godine održan je početni sastanak u Pisi, a potom i LTT aktivnost u Koprivnici tijekom koje su predstavnici partnerskih organizacija obučavani o teoretskim osnovama funkcionalne pismenosti te su istraživali kako FL utječe na različite aspekte života. Osmišljavali su obrazovne aktivnosti koje će odraslim polaznicima pomoći primijeniti vještine funkcionalne pismenosti u kontekstima stvarnog svijeta. Ukupni proračun projekta je 250.000,00 EUR, od čega dio od POU Koprivnica iznosi 37.900,00 EUR.

Pučkom otvorenom učilištu Koprivnica je u siječnju 2024. godine odobrena Erasmus akreditacija za područje obrazovanja odraslih za razdoblje od 4 godine. POU Koprivnica na taj način ima mogućnost ostvarivanja mobilnosti djelatnika i vanjskih suradnika bez strogog prethodnog evaluacijskog procesa prijave zahvaljujući kreiranom Erasmus planu kao osnovi odobrene akreditacije. U okviru prve godine akreditacije odobrena su sredstva za prvi akreditirani projekt, koji traje od 1.6.2024. U prosincu 2024. godine održana je prva aktivnost, pozvani stručnjak Ana Mirković iz Srbije je održala trodnevni interni trening svih djelatnika POU Koprivnica na temu komunikacije i timskog rada. Ukupno odobrena sredstva za prvu godinu akreditacije iznose 8.545,00 EUR.

U 2024. godini imali smo velik broj investicija, od kojih spominjemo samo veće:

1. **Nastavak sanacije dvorane „Domoljub“ – sanacija ulaznog hola i hodnika**

Svake godine na natječaj Ministarstva kulture i medija Republike Hrvatske prijave se radovi na daljnjoj sanaciji zgrade „Domoljub“. Za 2024. godinu prijavljeni su radovi na sanaciji ulaznog hola i hodnika zgrade. Osim popločenja podnih površina ulaznog prostora protukliznim keramičkim pločicama, izvedena je kemijska barijera protiv kapilarnog uzdizanja vode na dijelu postojećih vlažnih zidova prizemlja, montirana su vanjska drvena ostakljena ulazna vrata glavnog ulaza zgrade, a montirana je transparentna nadstrešnica iznad glavnog ulaza, s konstrukcijom od čeličnih profila i pokrovom od staklenih elemenata otpornih na lom i atmosferilije, u skladu s traženjem nadležnog konzervatora. Izvršeno je bojanje unutarnjih zidova ulaznog prostora i hodnika dekorativnim perivim bojama. Za radove je bio proveden postupak jednostavne nabave te su ugovoreni radovi s najpovoljnijim, ali i jedinim ponuditeljem, tvrtkom Švenda d.o.o.Vrijednost radova bila je 36.604,20 EUR bez PDV-a, a trošak navedenih radova iznosi 44.483,67 EUR.

Izvršene su usluge iz članka 75. stavka 3. točke a) Zakona o PDV-u tako da se primjenjuje prijenos porezne obveze. Za navedene radove 20.000,00 EUR je pokrilo Ministarstvo kulture i medija Republike Hrvatske, 15.000,00 EUR Grad Koprivnica, a ostatak od 9.483,67 EUR bilo je financirano vlastitim sredstvima.

1. **Nabava opreme za razglas i rasvjetu u dvorani „Domoljub“**

U prijavi na natječaj za javne potrebe u kulturi Ministarstva kulture i medija Republike Hrvatske prijavljeni su i radovi na sanaciji garderobe, no u razdoblju od predaje prijave do odobrenja sredstava, počeli su se događati problemi s opremom za razglas (radi dotrajalosti), stoga je Ministarstvu upućen upit može li se umjesto radova na sanaciji garderobe obaviti kupovina opreme za razglas i rasvjetu. Vrijednost ugovora: 23.938,00 EUR bez PDV-a, a ukupni trošak koji je plaćen vlastitim sredstvima iznosi 28.067,30 EUR.

1. **Zamjena računala u informatičkoj učionici**

U 2024. godini od računalne opreme nabavljali smo prijenosna računala za potrebe kina i obrazovanja, te stolna računala s Office licencama za učionicu. Nova računala su zamijenila stolna računala nabavljena 2013. godine koja su do sada bila u upotrebi na istim mjestima. Također, u sklopu nabave osigurali smo dodatne periferne uređaje poput tipkovnica, miševa i monitora za radne stanice u učionici, čime smo unaprijedili radne uvjete i omogućili učinkovitije korištenje IT resursa. Vrijednost nabavljene računalne opreme iznosi 20.365,97 EUR. Trošak je plaćen vlastitim sredstvima.

1. **Kupovina opreme za vanjsko kino**

Na natječaj Ministarstva kulture i medija Republike Hrvatske prijavljena je nabava opreme za vanjsko kino. Ljetno kino pod zvijezdama je program koji od samih početaka iziskuje veliki interes i tijekom srpnja i kolovoza Koprivničancima pruža kvalitetan program tijekom ljetnih večeri. Osim navedenog, oprema bi se mogla koristiti za putujuće kino, kao što je to bio slučaj prije nešto više od petnaest godina - s obzirom na novu formu medija s kojeg se filmovi prikazuju (DCP), noviji naslovi ne mogu se puštati s nijednog projektora osim digitalnog. Od Ministarstva kulture i medija Republike Hrvatske odobreno je 20.000,00 EUR za ovu investiciju, Grad Koprivnica sudjelovao je s 20.000,00 EUR, a ostatak od 17.706,24 EUR bilo je financirano vlastitim sredstvima.

|  |  |
| --- | --- |
|  | Predsjednik Upravnog vijeća:  Siniša Fabijanec, univ.spec.polit. |

**POSEBNI IZVJEŠTAJI UZ POLUGODIŠNJI IZVJEŠTAJ O IZVRŠENJU FINANCIJSKOG PLANA PUČKOG OTVORENOG UČILIŠTA KOPRIVNICA**

**Izvještaj o zaduživanju na domaćem i stranom tržištu novaca i kapitala**

POU Koprivnica nema zaduživanje na domaćem i stranom tržištu novaca i kapitala.

**Izvještaj o danim jamstvima i potraživanja po danim jamstvima**

POU Koprivnica nema aktivna dana jamstva i plaćanja po protestiranim jamstvima.

**Izvještaj o stanju potraživanja i dospjelih obveza te stanje potencijalnih obveza po sudskim sporovima**

Stanje obveza na početku proračunske godine iznosile su 65.257,41 € koje su u toku godine podmirene. Stanje obveza na kraju proračunske godine iznose 63.302,95 €. Navedene obveze su dospjele i nedospjele.

Nedospjele obveze odnose se na plaću za 12/2024. i račune s valutom plaćanja u 2024. godini.

Obveze prema zaposlenima su 39.649,86 € i odnose se na plaću za 12. mjesec.

Za materijalne i ostale tekuće obveze stanje iznosi 20.301,89 €.

Obveze za nabavu nefinancijske imovine iznose 3.206,19 € te će biti podmirene u 2025. godini u skladu s valutom plaćanja.

Dospjele obveze iznose 145,01 € i odnose se na neplaćeni račun za javnog bilježnika i račun za uredski materijal čije plaćanje nije bilo u skladu s valutom na računu.

POU Koprivnica nema obveza po sudskim sporovima.

Učilište nema vlastiti žiro račun niti stanje po navedenom jer je u riznici Grada Koprivnice od 2015. godine.

Dospjela potraživanja odnose se na potraživanja prema fizičkim osobama koje smo utužili sukladno propisanim aktima POU Koprivnica. Dio nedospjelih potraživanja odnosi se na račune koji su u izdani krajem 2024. godine te je dospijeće računa u 2025. godini.

|  |  |
| --- | --- |
| POU Koprivnica | Stanje 31.12.2024. |
| Nedospjela nenaplaćena potraživanja | 10.913,81 EUR |
| Dospjela nenaplaćena potraživanja | 2.599,04 EUR |
| Dospjele obveze | 145,01 EUR |
| Nedospjele obveze | 63.157,94 EUR |

|  |  |
| --- | --- |
|  | Predsjednik Upravnog vijeća:  Siniša Fabijanec, univ.spec.polit. |