**GRAD KOPRIVNICA**, Koprivnica, Zrinski Trg 1, OIB: 62112914641, kojeg zastupa gradonačelnik Mišel Jakšić,

**OPĆINA KOPRIVNIČKI BREGI**, Koprivnički Bregi, Kralja Tomislava 2, OIB: 32333277929, koju zastupa načelnik Mato Kuzminski,

**OPĆINA KOPRIVNIČKI IVANEC**, Koprivnički Ivanec, Matije Gupca 12, OIB: 06545869317, koju zastupa načelnik Zoran Vrabelj i

**OPĆINA PETERANEC**, Peteranec, Matije Gupca 13, OIB: 86225237319, koju zastupa načelnik Ivan Derdić

(dalje u tekstu zajedno kao: „***Naručitelji***“) s jedne strane

i

**Gradsko komunalno poduzeće KOMUNALAC d.o.o.**, Koprivnica, Ulica Mosna 15, OIB: 41412434130, kojeg zastupa predsjednica Uprave Nataša Tetec (u daljnjem tekstu: „***Pružatelj usluge***“) s druge strane

(dalje u tekstu zajedno kao: „***Ugovorne strane***“)

sklopili su

**UGOVOR O PRUŽANJU JAVNE USLUGE KOMUNALNOG LINIJSKOG PRIJEVOZA PUTNIKA NA URBANOM PODRUČJU GRADA KOPRIVNICE**

(dalje u tekstu: „***Ugovor***“)

**OPĆE ODREDBE**

Članak 1.

Ugovorne strane suglasno utvrđuju:

- da je Uredbom (EZ) br. 1370/2007 Europskog parlamenta i Vijeća od 23. listopada 2007. godine o uslugama javnog željezničkog i cestovnog prijevoza putnika i stavljanju izvan snage uredaba Vijeća (EEZ) br. 1191/69 i (EEZ) br. 1107/70 (SL L 315, 3. 12. 2007.), kako je posljednji put izmijenjena Uredbom (EU) 2016/2338 Europskog parlamenta i Vijeća od 14 prosinca 2016 godine o izmjeni Uredbe (EZ) br. 1370/2007 u pogledu otvaranja tržišta za usluge domaćeg željezničkog prijevoza putnika (SL L 354, 23. 12. 2016.) (dalje u tekstu: „***Uredba 1370/2007***“) određeno da javni prijevoz putnika čine usluge prijevoza putnika od općeg gospodarskog interesa dostupne javnosti na nediskriminirajućoj i stalnoj osnovi;

* da je Odlukom o komunalnim djelatnostima na području Grada Koprivnice („Glasnik Grada Koprivnice” broj 3/19 i 9/21) upravljanje javnim prijevozom određeno kao komunalna djelatnost na temelju čega je s Pružateljem usluge dana 28. veljače 2024. sklopljen Ugovor br. 0150/2024 o izvršenju uslužne djelatnosti komunalnog linijskog prijevoza putnika na području Grada Koprivnice u 2024. godini koji je dana 27. lipnja 2024. produljen I. Aneksom te je trajao do 31. prosinca 2024. te više nije na snazi;
* da se u skladu s ITU projektom „Unaprjeđenje sustava javnog prijevoza na urbanom području Koprivnica“ koji za cilj ima proširenje i modernizaciju ekološki prihvatljivog javnog prijevoza na dijelu Urbanog područja Koprivnica, koji obuhvaća Grad Koprivnicu, Općinu Peteranec, Općinu Koprivnički Bregi i Općinu Koprivnički Ivanec Ugovorom obuhvati navedeno područje;

- da se komunalna djelatnost komunalnog linijskog prijevoza obavlja po načelima komunalnog gospodarstva propisanim Zakonom o komunalnom gospodarstvu („Narodne novine“ br. 68/2018, 110/2018, 32/2020, 145/2024) kao javna služba, a usluge koje se pružaju u obavljanju tih djelatnosti od općeg su interesa i ne obavljaju se radi stjecanja dobiti;

* da su Naručitelji i Pružatelj usluge dužni osigurati trajno, kvalitetno, učinkovito, ekonomično i svrhovito obavljanje djelatnosti pod nediskriminirajućim i socijalno prihvatljivim uvjetima, uz osiguranje stalne funkcionalne sposobnosti i održivog razvitka te stalnog povećanja kvalitete usluga javnog prijevoza putnika u javnom prometu;
* da su osnivači i članovi Pružatelja usluge Grad Koprivnica i općina Drnje, općina Đelekovec, općina Koprivnički Bregi, općina Legrad, općina Novigrad Podravski, općina Koprivnički Ivanec, općina Sokolovac i općina Peteranec, s tim da je Grad Koprivnica većinski vlasnik s udjelom od 97,956 %;
* da je, uzevši u obzir status Pružatelja usluge kao gradskog komunalnog poduzeća, vlasničku strukturu te glasačka prava na Skupštini Pružatelja usluge te slijedom toga činjenicu da Grad Koprivnica nad Pružateljem usluge ima kontrolu sličnu onoj nad vlastitim službama, Pružatelj usluge unutarnji operater Grada Koprivnice u smislu članka 2. stavka 1. točke j. Uredbe 1370/2007, kojem je povjereno isključivo pravo pružanja Usluge na području pružanja Usluge;
* da obavljanje komunalnog linijskog prijevoza putnika kao uslužne komunalne djelatnosti prema Zakonu o komunalnom gospodarstvu podrazumijeva prijevoz putnika u cestovnom prometu na točno definiranim linijama koje utvrđuju Naručitelji unutar svojih područja te da takav prijevoz putnika predstavlja uslugu od općeg gospodarskog interesa dostupnu javnosti na nediskriminirajućoj i stalnoj osnovi sukladno Uredbi 1370/2007 (dalje u tekstu: „***Usluga***“);
* da je područje pružanja Usluge geografsko područje koje obuhvaća Grad Koprivnicu, Općinu Koprivnički Breg, Općinu Koprivnički Ivanec i Općinu Peteranec koje obuhvaćaju naselja kako je to određeno člankom 9. Zakona o područjima županija, gradova i općina u Republici Hrvatskoj (NN 86/06, 125/06, 16/07, 46/10, 95/08, 145/10, 37/13, 44/13, 45/13, 110/15) (dalje u tekstu: „***Područje pružanja Usluge***“);
* da je ovaj ugovor usklađen s odredbama Uredbe 1370/2007, Zakona o javnoj nabavi („Narodne novine“ br. 120/2016, 114/2022), Zakona o komunalnom gospodarstvu ("Narodne novine" br. 68/18., 110/18., 32/20., 145/24), Zakona o prijevozu u cestovnom prometu ("Narodne novine" br. 41/18., 98/19., 30/21., 89/21., 114/22., 136/24), Pravilnika o obavljanju javnog linijskog prijevoza putnika u cestovnom prometu ("Narodne novine" br. 116/19), Uredbe o postupku sklapanja ugovora o javnim uslugama ("Narodne novine" br. 43/21., 125/21) i Pravilnika o licencijama u djelatnosti cestovnog prometa („Narodne novine“ br. 50/2018).

**PREDMET UGOVORA**

Članak 2.

Ovim Ugovorom utvrđuju se međusobna prava i obveze Ugovornih strana pri pružanju Usluge na Području pružanja Usluga.

Ovim se Ugovorom utvrđuju trajanje i uvjeti pružanja Usluge od strane Pružatelja usluge, parametri na temelju kojih se Pružatelju usluge za pružanje Usluge izračunava plaćanje ugovorne naknade od strane Naručitelja, na način kojim se onemogućuje plaćanje prekomjerne naknade, a omogućuje povrat plaćene prekomjerne naknade, te se definiraju druga prava i obveze Ugovornih strana vezane uz pružanje Usluge i provedbu odredaba ovog Ugovora.

**PRAVA I OBVEZE PRUŽATELJA USLUGE**

Članak 3.

Pružatelj usluge dužan je osigurati trajno i kvalitetno obavljanje Usluge u skladu s odredbama Uredbe 1370/2007, Zakona o komunalnom gospodarstvu, Zakona o prijevozu u cestovnom prometu te Općim uvjetima prijevoza putnika u linijskom prijevozu Pružatelja usluge („Glasnik Grada Koprivnice“, broj 7/20.)

Pružatelj usluge jamči da će prilikom pružanja Usluge te ispunjenja ostalih obveza iz ovog Ugovora postupati s pažnjom dobrog stručnjaka te će osiguravati javnost svog rada.

Pružatelj usluge dužan je u razdoblju nakon sklapanja ovog Ugovora, a prije početka pružanja Usluge (razdoblja mobilizacije), pribaviti sve dozvole, licencije i dokumente potrebne za pružanje Usluge u skladu sa Zakonom o prijevozu u cestovnom prometu, važećim Pravilnikom o obavljanju javnog linijskog prijevoza putnika u cestovnom prometu i Pravilnikom o licencijama u djelatnosti cestovnog prijevoza, poput licencije za obavljanje javnog prijevoza putnika u unutarnjem cestovnom prometu sukladno članku 14. Zakona o prijevozu u cestovnom prometu i članku 14. Pravilnika o obavljanju javnog linijskog prijevoza putnika u cestovnom prometu, popisa vozila za linijski prijevoz putnika u cestovnom prometu s tehničkim karakteristikama sukladno članku 4. stavku 1. točki 19. Zakona o prijevozu u cestovnom prometu, kao i popisa autobusa i popisa zaposlenih vozača (kao i dokaz o dovoljnom broju vozača, najmanje jednim zaposlenim vozačem po autobusu), potvrde trgovačkog suda da protiv pružatelja usluge nije podnesen prijedlog za sklapanje predstečajne nagodbe, nije podnesen prijedlog za otvaranje predstečajnog postupka, nije pokrenut prethodni postupak radi utvrđenja uvjeta za otvaranje stečajnog postupka i nije zaprimljen niti jedan prijedlog za otvaranje stečajnog postupka te nije pokrenut postupak likvidacije, potvrde o bonitetu i solventnosti, potvrde o plaćenim porezima i doprinosima za mirovinsko i zdravstveno osiguranje, operativnog plana izvršenja javne usluge, sukladno članku 14. Pravilnika o obavljanju javnog linijskog prijevoza putnika u cestovnom prometu. Pružatelj usluge pisanim će putem bez odgađanja obavijestiti Naručitelja o svim pribavljenim dozvolama, licencijama i drugoj mogućoj dokumentaciji potrebnoj za početak pružanja Usluge.

Pružatelj usluge dužan je održavati objekte i uređaje prometne infrastrukture i opremu u stanju funkcionalne sposobnosti.

Pružatelj usluge dužan je obavijestiti Naručitelje u najkraćem razumno izvedivom roku ako se bilo kakvi zahtjevi iz ovog Ugovora ne provode ili se ne mogu provesti u skladu s ovim Ugovorom.

Članak 4.

Pružatelj usluge donosi Godišnji plan poslovanja svake tekuće godine, a najkasnije do 15. rujna tekuće godine, za sljedeću kalendarsku godinu, kojim se utvrđuju veličina Usluge, ukupni prihodi i rashodi pružanja Usluge, nabava dugotrajne imovine i ulaganja u izgradnju i održavanje infrastrukture te procjena očekivanog iznosa naknade potrebnog za pružanje Usluge, izračunatog u skladu s člankom 9. ovog Ugovora (dalje u tekstu: „**Plan poslovanja**“).

Pružatelj usluge svake tekuće godine, a najkasnije do 15. rujna tekuće godine, za sljedeću kalendarsku godinu donosi i Plan prometa, kojim se određuje standard kvaliteta Usluge (točnost, otkazivanje linija, čistoća, tehnička ispravnost i sl.), broj linija, broj vozila na liniji, broj i interval polazaka vozila po danima u tjednu i unutar dana, portfelj karata, standarde održavanja vozila, stajališta, informacije o voznom redu, kontakt, način informiranja javnosti o Usluzi i o poremećajima u sustavu te mjere u slučaju prestanka prijevoza (dalje u tekstu: „**Plan prometa**“).

Članak 5.

Pružatelj usluge je dužan obavljati Uslugu na linijama, u intenzitetu, relevantnom opsegu vozila u ugovorenim operativnim razdobljima kako je to određeno Planom prometa.

Pružatelj usluge je u slučaju izvanredne situacije u prometu, kvara vozila i drugih nepredvidivih događaja dužan osigurati zamjenski prijevoz za obavljanje Usluge sukladno mjerama predviđenim u Planu prometa.

Članak 6.

U pružanju Usluge, Pružatelj usluge koristi se vozilima, električnim punjačima te ostalom potrebnom infrastrukturom koja je vlasništvo Naručitelja, odnosno Grada Koprivnice kao jednog od Naručitelja te ih je dužan redovito održavati sukladno standardima predviđenim u Planu prometa.

Pružatelj usluge dužan je izvršiti registraciju vozila te izvršiti sve pripremne radnje kako bi se vozila mogla neometano koristiti pri obavljanju Usluge.

Članak 7.

Pružatelj usluge dužan je mjesečno izvještavati Naručitelje o troškovima i prihodima nastalim obavljanjem Usluge razvrstane prema Naručiteljima te o realizaciji Plana prometa do desetog dana u mjesecu za prethodni mjesec. Obvezan prilog izvješću čini i dokumentacija temeljem koje su nastali troškovi poslovanja.

Članak 8.

Pružatelj usluge dužan je na knjigovodstvenim kontima odvojeno prikazivati troškove i prihode povezane s pružanjem Usluge i troškove i prihode povezane s ostalim djelatnostima koje nisu dio Usluge, uključujući gospodarske djelatnosti, ako takve djelatnosti Pružatelj usluge obavlja. U tom slučaju, Pružatelj usluge također je dužan na knjigovodstvenim kontima naznačiti parametre za razgraničenje troškova i prihoda nastalih pružanjem Usluge od troškova i prihoda nastalih obavljanjem ostalih djelatnosti.

**PRAVA I OBVEZE NARUČITELJA, NAKNADA ZA PRUŽANJE USLUGE**

Članak 9.

Naručitelji su dužni Pružatelju usluge platiti naknadu za pružanje Usluge, koja podrazumijeva svaku korist, posebno financijsku, koju Naručitelji dodijele izravno ili neizravno iz javnih sredstava tijekom razdoblja provedbe obveze pružanja Usluge ili u vezi s tim razdobljem (dalje u tekstu: „***Naknada***“). Da bi se izbjegla neopravdana narušavanja tržišnog natjecanja, Naknada ne smije prijeći iznos potreban za pokrivanje neto troškova nastalih ispunjavanjem obveza pružanja Usluge, uzimajući u obzir proizašle prihode i razumnu dobit.

Naknada ne smije prelaziti iznos koji odgovara neto financijskom učinku jednakom zbroju učinaka, pozitivnih ili negativnih, poštovanja obveza obavljanja Usluge na troškove i prihode Pružatelja usluge. Učinci se ocjenjuju uspoređivanjem situacije u kojoj se poštuje obveza obavljanja Usluge sa situacijom koja bi postojala kad se obveza ne bi poštovala. Da bi se izračunao neto financijski učinak, Naručitelji će se voditi sljedećom shemom:

* troškovi nastali u vezi s obvezom obavljanja Usluge
* minus svi pozitivni financijski učinci ostvareni u mreži kojom se upravlja u okviru predmetne obveze (obveza) pružanja Usluge,
* minus primici od tarifa odnosno svi ostali prihodi ostvareni prilikom ispunjavanja predmetne obveze pružanja Usluge,
* plus razumna dobit,
* jednako je neto financijski učinak.

Troškovi koje je potrebno uzeti u obzir u smislu prethodnog stavka uključuju sve troškove koji su nastali od pružanja Usluge. Oni se izračunavaju na temelju općeprihvaćenih načela troškovnog računovodstva kako slijedi:

a. ako su djelatnosti Pružatelja usluga ograničene na Uslugu, mogu se uzeti u obzir svi njegovi troškovi;

b. ako Pružatelj usluga ujedno obavlja djelatnosti koje nisu obuhvaćene Uslugom, u obzir se uzimaju samo troškovi povezani s Uslugom;

c. troškovi razvrstani za Uslugu mogu uključivati sve izravne troškove nastale pri pružanju Uslugu kao i odgovarajući udio u troškovima koji su zajednički i Usluzi i drugim djelatnostima;

d. troškovi povezani s ulaganjima, posebno za infrastrukturu, mogu se uzeti u obzir ako su takva ulaganja neophodna za pružanje Usluge.

Prihod koji je potrebno uzeti u obzir pri izračunu neto troškova pružanja Usluge uključuje najmanje čitav prihod ostvaren od obavljanja Usluge, neovisno o tome je li prihod razvrstan kao državna potpora. Ako Pružatelj usluge ima posebna ili isključiva prava povezana s drugim djelatnostima koje nisu Usluge u smislu prava državnih potpora, a koje stvaraju dobit koja premašuje razumnu dobit, ili mu donose korist od drugih prednosti koje mu dodjeljuje država, one se moraju uključiti u prihod, bez obzira na to kako se razvrstavaju.

Razumna dobit na koju Pružatelj usluge ima pravo kao sastavni dio Naknade znači stopu povrata na kapital koja je uobičajena u sektoru prometa u Republici Hrvatskoj, a koja uzima u obzir rizik, ili odsutnost rizika, koji snosi Pružatelj usluge.

Naknada će se izračunati u skladu s odredbama ovog članka, a prema obračunskoj shemi koja će se naknadno donijeti kao dodatak, odnosno aneks ovome Ugovoru te će činiti prilog ovom Ugovoru i biti njegov sastavni dio.

Sukladno ovom članku i prilogu iz prethodnog stavka ovoga Ugovora, Pružatelj usluge izračunat će iznos očekivane Naknade za buduću kalendarsku godinu koristeći relevantne podatke iz Plana poslovanja. Taj izračun Pružatelj usluge dostavit će Naručiteljima zajedno s Planom poslovanja prema rokovima utvrđenima u članku 4. ovoga Ugovora.

Godišnji očekivani iznos Naknade iz prethodnog stavka ovog članka isplaćivat će se u četiri jednaka dijela, početkom svakog kvartala, a Pružatelj usluge će tjedan dana prije početka svakoga kvartala slati Naručiteljima nalog za plaćanje za tekuće tromjesečno razdoblje (kvartal). Naručitelji će obavljati plaćanja najkasnije 10 radnih dana po primitku naloga za plaćanje od strane Pružatelja usluge.

Propust Pružatelja usluge da ispostavi ispravni nalog za plaćanje i sve prateće informacije sukladno prethodnim stavcima ovog članka može rezultirati kašnjenjem u isplati prema Pružatelju usluge.

Sredstva primljena po nalogu za plaćanje Pružatelja usluge opravdat će se po završetku svake financijske godine, obračunom Naknade u skladu s ovim člankom na osnovu podataka iz revizorskog izvješća za predmetnu financijsku godinu kojeg će Pružatelj usluge dostaviti Naručiteljima do 31. svibnja naredne godine. Eventualna razlika između plaćene Naknade i Naknade obračunate u skladu s ovim člankom tretirat će se u skladu s odredbama članka 11. ovog Ugovora.

Sredstva Naknade koje će Naručitelji osigurati Pružatelju usluge trebaju se koristiti isključivo za pokrivanje neto troškova nastalih pružanje Usluge u skladu s ovim Ugovorom. Ukoliko Pružatelj usluge bude obavljao djelatnosti koje nisu Usluga, svi troškovi i prihodi povezani s pružanjem Usluge moraju se obračunavati i prikazati na odvojenim knjigovodstvenim kontima od aktivnosti povezanih s obavljanjem drugih djelatnosti, uz naznaku parametara za razvrstavanje troškova i prihoda povezanih s Uslugom, odnosno drugih djelatnosti.

Ugovorne strane će u slučaju promjena koje utječu na način i troškove pružanja Usluge, odnosno izračun Naknade, sporazumno izmijeniti relevantni prilog iz stavka 6. ovog članka.

Članak 10.

U pružanju Usluge te u obavljanju drugih svojih djelatnosti, Pružatelj usluge dužan je poštivati pravila tržišnog natjecanja. Pružatelj usluge ni u kojem slučaju ne smije koristiti okolnost javnog financiranja troškova pružanja Usluge kako bi stekao nezakonitu tržišnu prednost, ili na bilo koji drugi način nezakonito doveo u nepovoljan tržišni položaj svoje konkurente ili druge poduzetnike.

**NADZOR, SPRJEČAVANJE I MEHANIZAM POVRATA PREKOMJERNE NAKNADE**

Članak 11.

Ugovorne strane dužne su osigurati da Naknada koju Naručitelji plaćaju Pružatelju usluge ne prelazi iznos koji je pravilno utvrđen u skladu s člankom 9. i prilogom iz članka 9. stavka 6. ovog Ugovora.

Radi osiguranja ispunjenja obveze iz stavka 1. ovoga članka Naručitelji su dužni redovito i po svom nahođenju, a najmanje svake tri godine za vrijeme trajanja Ugovora, provoditi revizije poslovanja i poslovnih knjiga Pružatelja usluge po neovisnim revizorima, što je Pružatelj usluge Naručiteljima dužan omogućiti.

Ako se neovisnom revizijom iz stavka 2. ovog članka utvrdi da je Pružatelj usluge u pojedinom obračunskom razdoblju primio iznos Naknade koji je viši od iznosa na koji Pružatelj usluge ima pravo u skladu s člankom 9. i prilogom iz članka 9. stavka 6. ovog Ugovora, Pružatelj usluge dužan je Naručiteljima vratiti prekomjeran iznos Naknade koji je primio.

U slučaju iz stavka 3. ovoga članka Ugovorne će strane provesti reviziju parametara po kojima se Naknada do tog trenutka izračunavala te po potrebi aneksom ovog Ugovora, definirati nove odgovarajuće parametre.

**OBAVJEŠTAVANJE, MEĐUSOBNA SURADNJA I ČUVANJE DOKUMENTACIJE**

Članak 12.

Ugovorne strane dužne su za razdoblja trajanja ovog Ugovora i najmanje 10 godina od Ugovora pohranjivati sve potrebne informacije, podatke i dokumentaciju vezanu uz ovaj Ugovor.

U slučaju da Europska komisija zatraži od Naručitelja dostavu informacija radi utvrđivanja je li ovaj Ugovor sklopljen te provodi li se u skladu s Uredbom 1370/2007, Pružatelj usluge je na zahtjev Naručitelja dužan bez odgađanja Naručiteljima dostaviti i omogućiti pristup svim za to potrebnim podacima i dokumentaciji te mu za to pružiti sve potrebne informacije i obavijesti.

**TRAJANJE I PRESTANAK UGOVORA**

Članak 13.

Ovaj Ugovor sklopljen je u trenutku njegova potpisivanja od strane svih Ugovornih strana, s time da se trajanje Ugovora utvrđuje s obzirom na početak prijevoznih operacija, odnosno početak pružanja Usluge, a ne s obzirom na samo sklapanje Ugovora. Navedeno razdoblje mobilizacije traje od trenutka potpisivanja Ugovora od strane svih Ugovornih strana do završetka implementacije proširenog sustava prijevoznih operacija, odnosno do dana kada će Pružatelj usluge započeti s pružanjem Usluge , s time da navedeno razdoblje nije uključeno u trajanje ugovora.

Trajanje razdoblja mobilizacije iz prethodnog stavka ovog članka mora biti razmjerno dokazivim potrebama Pružatelja usluge da se pripremi za pružanje Usluge u skladu s praksom i standardima u Republici Hrvatskoj, a što osobito uključuje i razdoblje koje je potrebno Naručiteljima za pribavljanje i stavljanje na raspolaganje Pružatelju usluge vozila, električkih punjača te ostalu potrebnu infrastrukturu koja je potrebna za pružanje Usluge, kao i uspostavu mreže linija od strane Naručitelja sukladno članku 11. Pravilnika o obavljanju javnog linijskog prijevoza putnika u cestovnom prometu. Tijekom navedenog razdoblja mobilizacije, Pružatelj usluge dužan je ispuniti sve obveze predviđene ovim Ugovorom koje prethode početku pružanja Usluge, što uključuje i pribavljanje svih dozvola, licencija i ostalih dokumenata koji su potrebni za početak pružanja Usluge sukladno članku 3. ovog Ugovora, poput licencije za obavljanje javnog prijevoza putnika u unutarnjem cestovnom prometu sukladno članku 14. Zakona o prijevozu u cestovnom prometu i članku 14. Pravilnika o obavljanju javnog linijskog prijevoza putnika u cestovnom prometu, popisa vozila za linijski prijevoz putnika u cestovnom prometu s tehničkim karakteristikama sukladno članku 4. stavku 1. točki 19. Zakona o prijevozu u cestovnom prometu, kao i popisa autobusa i popisa zaposlenih vozača (kao i dokaz o dovoljnom broju vozača, najmanje jednim zaposlenim vozačem po autobusu), potvrde trgovačkog suda da protiv pružatelja usluge nije podnesen prijedlog za sklapanje predstečajne nagodbe, nije podnesen prijedlog za otvaranje predstečajnog postupka, nije pokrenut prethodni postupak radi utvrđenja uvjeta za otvaranje stečajnog postupka i nije zaprimljen niti jedan prijedlog za otvaranje stečajnog postupka te nije pokrenut postupak likvidacije, potvrde o bonitetu i solventnosti, potvrde o plaćenim porezima i doprinosima za mirovinsko i zdravstveno osiguranje, operativnog plana izvršenja javne usluge, sukladno članku 14. Pravilnika o obavljanju javnog linijskog prijevoza putnika u cestovnom prometu. Pružatelj usluge pisanim će putem bez odgađanja obavijestiti Naručitelje o svim pribavljenim dozvolama, licencijama, drugoj mogućoj dokumentaciji potrebnoj za početak pružanja Usluge te svim drugim ispunjenim obvezama predviđenim ovim Ugovorom koje prethode početku pružanja Usluge.

Pružatelj usluge počinje s pružanjem Usluge najkasnije u roku od 3 mjeseca od dana slanja Obavijesti iz članka 3. stavka 3. ovog Ugovora.

Ovaj Ugovor traje 10 godina od dana početka obavljanja prijevoznih operacija, odnosno pružanja Usluge.

Ugovorne strane mogu sporazumno raskinuti ovaj Ugovor sporazumom u pisanom obliku.

Ako Pružatelj usluge jednostrano raskine Ugovor prema primjenjivim pravilima obveznog prava, Ugovor prestaje s istekom tri mjeseca od dana kad je Pružatelj usluge u pisanom obliku obavijestio Naručitelje da raskida Ugovor.

Naručitelji mogu jednostrano raskinuti ovaj Ugovor ako:

i. nad Pružateljem usluga bude pokrenut predstečajni postupak, stečajni postupak, postupak likvidacije ili bilo koji drugi postupak koji može dovesti do prestanka postojanja Pružatelja usluge,

ii. Pružatelj usluge ne pruža Usluge u skladu s ovim Ugovorom,

iii. Pružatelj usluge ne ispunjava druge obveze koje je dužan ispunjavati sukladno odredbama ovog Ugovora unutar 2 (dva) mjeseca od datuma primitka obavijesti od strane Naručitelja kojom ga se poziva na ispunjenje obveze sukladno ovom Ugovoru,

iv. na temelju revizije provedene od strane neovisnih revizora u skladu s člankom 11. ovog Ugovora ili na neki drugi način utvrdi da Pružatelj usluge iz drugih razloga neće moći više pružati Usluge u skladu s ovim Ugovorom,

**VIŠA SILA**

Članak 14.

Ugovorna strana se oslobađa svoje obveze i neće odgovarati drugoj Ugovornoj strani za nastalu štetu ukoliko dođe do više sile koja je sprečava u izvršavanju, a koja se nije mogla predvidjeti.

Ugovorna strana koja se poziva na višu silu mora:

* žurno obavijestiti drugu stranu o nastanku više sile i okolnostima u kojima je nastala,
* poduzeti bez odgode sve moguće mjere na poboljšanju i sanaciji stanja nastalom

višom silom,

- nastaviti s daljnjim aktivnostima na provedbi ovog Ugovora.

Radni odnosi i sporovi u vezi s radom ne smatraju se višom silom.

**ZAVRŠNE ODREDBE**

Članak 15.

U slučaju promjene zakonskih i drugih obvezujućih propisa, a odmah po stvorenim uvjetima za provedbu pružanja javne usluge komunalnog linijskog prijevoza putnika na Urbanom području Koprivnica ovaj će se Ugovor izmijeniti i dopuniti u skladu s tim promjenama.

Ništetnost pojedine odredbe Ugovora ne povlači ništetnost cijelog Ugovora, ako on može opstati bez ništetne odredbe i ako ona nije bila ni uvjet Ugovora ni odlučujuća pobuda zbog koje je Ugovor sklopljen.

Članak 16.

Na sve ono što nije regulirano ovim Ugovorom, a tiče se obveznog prava, poput sustava kazni za neispunjenje ugovora, odgovornosti za naknadu štete i slično, primjenjuju se odredbe Zakona o obveznim odnosima ("Narodne novine" br. 35/05., 41/08., 125/11., 78/15., 29/18., 126/21., 114/22., 156/22., 145/23., 155/23).

Članak 17.

Eventualne sporove Ugovorne strane pokušat će riješit sporazumno, a u slučaju spora utvrđuje se nadležnost stvarno nadležnog suda u Koprivnici.

Članak 18.

Ovaj je ugovor sačinjen u 9 (devet) istovjetnih primjeraka, od kojih 2 (dva) primjerka zadržava Pružatelj usluge, po dva primjerka zadržava svaki od Naručitelja, a jedan se primjerak Ugovora dostavlja Ministarstvu financija.

Klasa: [•]

Urbroj: [•]

U Koprivnici, dana [•]

|  |  |
| --- | --- |
| ZA NARUČITELJE  OPĆINA KOPRIVNIČKI BREGI  Načelnik Mato Kuzminski  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  OPĆINA KOPRIVNIČKI IVANEC  Načelnik Zoran Vrabelj  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  OPĆINA PETERANEC Načelnik Ivan Derdić  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  GRAD KOPRIVNICA  Gradonačelnik  Mišel Jakšić  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | ZA PRUŽATELJA USLUGE  Gradsko komunalno poduzeće KOMUNALAC d.o.o.  Predsjednica Uprave  Nataša Tetec  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |